text:
Kralendijk – Segun konsehal Daisy Coffie algu insólito a tuma lugá awor ku Kolegio di supervishon finansiero (CFT) a disidí a base di lei pa e mes traha e presupuesto pa aña 2021 pa motibu ku Konseho Insular no a stipulá e presupuesto i entregá esaki na tempu, esta pa mas tardá 15 di novèmber. Daisy Coffie: ‘Aya banda sekretario di estado Raymond Knops e biaha aki si no a koperá ku Kolego Ehekutivo kende a manda pidi e sekretario di estado pa posponé entrega di presupuesto 2021. Mas bèrgwensa ta ku e sekretario di estado i tambe Kolegio di supervishon finansiero a atvertí gezaghèber na vários okashon ku Kolegio Ehekutivo i prinsipalmente e diputado enkargá ku finansa ta fayando ku e maneho finansiero di nos isla. A kita un di e derechonan fundamental di Konseho Insular, esta su derecho di stipulá presupuesto, for di dje i a pone den man di un organisashon ku no tin ningun legitimashon demokrátiko, esta unu ku pueblo boneriano no a skohe den un elekshon liber i sekreto. E diputado enkargá ku finansa ku e negligensia aki di su tarea a pone Boneiru totalmente bou di kuratela finansiero.’
Gezaghèber
‘E aktitut aki di e diputado mester di un desaprobashon fuerte di parti di nos Konseho Insular. Pero no e so, gezaghèber ku tin e tarea di kuidadó di bon gobernashon tampoko ta sali liber. E kartanan di tantu Kolegio di supervishon finansiero komo di e sekretario di estado ta indiká ku na vários okashon a hala gezaghèber su atenshon ku gobièrnu ta fayando ku e prosedura pa traha presupuesto, entregá esaki na tempu na Konseho Insular i publiká esaki pa asina Konseho Insular por hasi su trabou debidamente. Tambe den Presidio lidernan di frakshon a ekspresá nan prekupashon pa e retraso di Presupuesto 2021 na presidente di Presidio – Gezaghèber – ku alabes ta presidente di Kolegio Ehekutivo. Pa kolmo ora entregá mes no ta entregá esaki kompleto i ta falta yen di dokumento ku tambe ta stroba e proseso. Gezaghèber den esaki tambe a neglishá su tarea di supervishon,’ segun konsehal Daisy Coffie.
Desaprobashon
Mas aleu Daisy Coffie ta alegá ku ta bon pa komunidat tin informashon tokante kiko a pasa den e kaso aki. E konsehal ta splika ku lei ta preskribí ku Kolegio Ehekutivo mester entregá e presupuesto di e aña siguiente, den e kaso aki pa e aña 2021 pa mas tardá 1 di sèptèmber 2020 na Konseho Insular. Sra Coffie: ‘Esaki no a tuma lugá i ta te na 27 di òktober, esta 57 dia (8 siman) mas lat nan a entregá e presupuesto. E mesun lei ta stipulá ku Konseho Insular no por trata e presupuesto ku no ta despues ku durante 14 dia ku e presupuesto ta disponibel públikamente pa siudadanonan i/o institutonan ku tin di haber ku e presupuesto por trese nan remarke. Esaki ta nifiká ku ta te dia 11 di novèmber Konseho Insular por a kuminsá ku tratamentu di e presupuesto. Pa kolmo pa e dia ei riba petishon di gezaghèber a posponé e tratamentu pa trata e rapòrt di integridat di Bonaire Holding Maatschappij. Esaki a keda tratá 12 di novèmber i pa kolmo no a terminá ni yega na konklushon tampoko. Dia 18 di novèmber esta tres dia despues di e fecha ku lei ta stipulá ku mester entregá e presupuesto stipulá pa
Konseho Insular Kolegio di supervishon finansiero ta manda e karta den kua nan ta konkluí ku a violá e leinan i ku nan mes, esta Kolegio di supervishon finansiero ta bai traha e presupuesto di 2021 sakando e derecho i outoridat aki for di man di Konseho Insular. E petishon di gezaghèber na sr. Knops pa entregá e presupuesto mas lat ta keda rechasá rotundamente ku un reakshon fuerte ku no ta tolerá mas e fayo i negligensia di kumpli di parti di Kolegio Ehekutivo i en partikular e diputado di finansa. Un desaprobashon total pues di parti di Den Haag.’
Kómplise
‘Pa nos na Boneiru ta un bòftá den kara di representantenan di pueblo, pues ta un bòftá den kara di pueblo boneriano, ku no por keda sin konsekuensia pa e diputado en kestion. Konseho Insular den su totalidat lo mester tuma un posishon, sino e konklushon ta hustifiká ku Konseho Insular ta sostené mal gobernashon i ta kómplise den esaki,’ segun konsehal Daisy Coffie di Frakshon Coffie.
GEDEPUTEERDE VAN FINANCIËN PLAATST BONAIRE ONDER TOTALE FINANCIËLE CURATELE EN MOET DE GEVOLGEN HIERVAN DRAGEN
Kralendijk – Volgens raadslid Daisy Coffie is het uiterst ongehoord wat er gebeurd is nu de CFT op wettelijke gronden heeft besloten zelf de begroting voor het jaar 2021 maken, omdat de Eilandsraad deze niet op tijd heeft vastgesteld en ingediend, uiterlijk vóór 15 november dus. ‘Anderzijds heeft staatssecretaris Raymond Knops deze keer niet met het Bestuurscollege, dat de staatssecretaris heeft gevraagd om de indiening van de begroting 2021 uit te stellen, meegewerkt. Nog meer beschamend is het dat zowel de staatssecretaris als de CFT de gezaghebber er vaker op hebben gewezen dat het Bestuurscollege en voornamelijk de met financiën belaste gedeputeerde tekortkomen m.b.t. het financieel beheer van ons eiland. Eén van de fundamentele rechten van de Eilandsraad, met name het recht van vaststelling van de begroting, is haar ontnomen en in handen gelegd van een organisatie die geen enkele democratische legitimatie kent, i.c. die niet door de Bonairiaanse bevolking bij vrije en geheime verkiezingen is gekozen. Met deze verwaarlozing van zijn taak heeft de gedeputeerde van financiën Bonaire totaal onder financiële curatele geplaatst,’ aldus Daisy Coffie.
Gezaghebber
‘Dit optreden van de gedeputeerde verdient een krachtige afkeuring zijdens onze Eilandsraad. Maar niet de gedeputeerde alleen, ook de gezaghebber die de taak als beschermer van deugdelijk bestuur heeft, gaat niet vrijuit. De brieven van zowel de CFT als de staatssecretaris geven aan dat meerdere keren de gezaghebber erop gewezen is dat het eilandbestuur niet voldoet aan de procedure voor het maken van een begroting, deze op tijd in te dienen bij de Eilandsraad en te publiceren zodat de Eilandsraad haar werk naar behoren kan doen. Ook hebben de fractieleiders, met betrekking tot het te laat indienen van de Ontwerpbegroting 2021, hun bezorgdheid tijdens het Presidium kenbaar gemaakt aan de voorzitter van het Presidium – De Gezaghebber – die tevens ook voorzitter van het Bestuur College is. Alsof dit nog niet genoeg is, gebeurt het dat áls de begroting ingediend wordt, deze niet compleet wordt ingediend maar dat er vele documenten missen, wat het proces ook hindert. Ook de gezaghebber verwaarloost zijn toezichttaak in deze,’ volgens raadslid Daisy Coffie.
Afkeuring
Daisy Coffie betoogt verder dat het goed is dat de gemeenschap informatie krijgt over wat er in dit geval is gebeurd. Het raadslid legt uit dat de wet voorschrijft dat het Bestuurscollege de begroting voor het komende jaar, in dit geval dus voor het jaar 2021, op uiterlijk 1 september 2020 moet indienen bij de Eilandsraad. Mw Coffie: ‘Dit is niet gebeurd en het was niet eerder dan op 27 oktober, 57 dagen (8 weken) later dus, dat de begroting ingediend werd. Dezelfde wet die bepaalt dat de Eilandsraad de begroting niet eerder in behandeling kan nemen dan na 14 dagen nadat de begroting openbaar ter inzage is gesteld voor burgers en/of instanties die te maken hebben met de begroting, zodat zij hun op- en aanmerkingen kunnen plaatsen. Dit
houdt in dat de Eilandsraad niet eerder dan op 11 november had kunnen beginnen met de behandeling van de begroting. Tot overmaat van ramp werd op die dag, op verzoek van de gezaghebber, de behandeling uitgesteld om het rapport over integriteit bij de Bonaire Holding Maatschappij te behandelen. Dat rapport werd op 12 november behandeld, maar die behandeling werd niet afgerond en zijn ook geen conclusies geformuleerd. Op 18 november, drie dagen dus na de wettelijk voorgeschreven datum waarop de door de Eilandsraad vastgestelde begroting ingediend moest worden, komt er een brief van de CFT waarin ze vaststellen dat de wet is overtreden en dat zij zelf, de CFT dus, de begroting 2021 gaan maken, en halen bijgevolg op die manier dit recht en deze bevoegdheid uit handen van de Eilandsraad. Het verzoek van de gezaghebber aan dhr. Knops om de begroting later in te dienen werd ronduit afgewezen met een scherpe reactie dat de fouten en taakverwaarlozing zijdens het Bestuurscollege en in het bijzonder de gedeputeerde van financiën niet langer getolereerd worden. Een totale afkeuring dus door Den Haag.’
Medeplichtig
‘Voor ons op Bonaire is dit een klap in ons gezicht als volksvertegenwoordigers, dus ook een klap in het gezicht van de bevolking, die niet zonder gevolgen kan blijven voor de gedeputeerde in kwestie. De Eilandsraad in haar geheel moet een standpunt innemen, anders is het een gerechtvaardigde conclusie dat de Eilandsraad ondeugdelijk bestuur ondersteunt en hierin medeplichtig is,’ aldus raadslid Daisy Coffie van Fractie Coffie.


c: text/html

text:
E seri entre seis tim den Liga MCB ta kla pa ranka sali djabièrnè 14 di ougustus. Randel Winklaar a términá komo goliadó maksimo ku 18 gol, pero tòg su ekipo Centro Dominguito no a logra klasifiká.
E seis klupnan ku a pasa pa Kaya 6 ta: Jong Holland, Skèrpènè, Centro Social Deportivo Barber, Inter Willemstad, Sport Vereiniging Vriendschap Eendracht Sterken Tegen Alles (SV Vesta) i Union Deportivo Báandabou (Undeba).
Den e kompetensia preliminar kada tim a hunga 18 wega. Esakinan a tuma lugá den Stadion Ergilio Hato na Brievengat i tambe Stadion Dr Antoine Maduro na Kintjan. E kampionato a para algun siman tambe pa motibu di Covid-19.
Por sierto ku e último dos weganan dje kampionato regular tabata desisivo pa posishon final i alabes klasifikashon pa Kaya 6 di dos tim: Undeba i Centro Dominguito. Undeba a tabla na 0 gol ku Jong Holland, miéntras ku Centro Dominguito a gana ku skor di 3-1 di SV Vesta. Ambos wega a tuma lugá djaweps último.
Apesar ku Centro Dominguito a gana, e tim a kai for di klasifikashon pasobra Undeba a saka un punto foi su wega i a tèrminá ku 1 punto mas ku Centro Dominguito.
Jong Holland a kaba na kabes ku 42 punto, siguí na di dos puesto pa Skèrpènè ku 34 punto, Centro Barber 32, Inter Willemstad i SV Vesta kada un ku 30 punto i Undeba ku 27 punto.
Winklaar di Centro Dominguito ta e hungadó ku mas tantu gol dje bueltanan preliminar ku 18 gol. Gersinio Constancia i Davidson Rosa, tur dos di Inter Willemstad, a kaba na di dos puesto empatá ku 13 gol. 000000000

robotstxt: allowed

filter: keep


text:
ORANJESTAD – Awe mainta Hof di Corte Superior a trata un caso grandi di un grupo, mayoria Venezolano, y un dama, kendenan durante un periodo di 3 luna a haci un serie di asaltonan arma cu violencia na cas di famia. E grupo aki e castigonan tabata entre 4 y 14 aña di prison. Ocho di e grupo 10, sea a apela nan castigo of Fiscal a apela e sentencia. Atardi, henter e grupo a haya un baño di awa friu ora nan a scucha PG exigi pa subi tur e castigonan.
SOLO DI PUEBLO por a compronde cu den sala di Corte por a mira miembronan di CEA, miembronan di unidad special di KIA, presente den sala di Corte durante tratamento di e caso. E mayoria di e acusadonan, tabata cu man y pia geboei. Den sala di Corte ora nan a sinta, e boei di man a wordo kita.
For di mainta, te den oranan di atardi a trata e caso di e hombernan Venezolano: J.D.R., J.C.V.V., su ruman C.V.V., J.P.B., F.M.S., A.D.B., M.G.A. y e dama C.W.
Dia 23 Juni 2021 Hues di Corte den Promer Instancia a dicta sentencia. Hues den su sentencia a condena total e serie di asaltonan arma cu a sosode. Sinembargo tin algun di e casonan caminda Hues no ta haya cu algun di e sospechosonan ta culpable y a declara nan liber.
Hues a condena e homber J.P.B. na 14 aña di prison.
E homber A.D.B. a wordo condena na 12 aña di prison .
E tres hombernan M.G.A., J.C.V.V. y J.D.R. a wordo condena na 10 aña di prison.
E homber C.V.V., kende ta ruman di J.C.V.V., a wordo condena na 8 aña di prison.
E dama C.W. a wordo condena na 5 aña di prison.
E homber F.M.S. a wordo condena na 4 aña di prison.
ASALTO ARMA CU VIOLENCIA
Hof a haci e acusadonan un serie di pregunta y por a mira cu tin algun di e acusadonan ta bisa cu nan ta envolvi den cierto caso y no den otro caso.
Hof a mustra cu hustamente den e periodo di pandemia di Covid, e grupo aki a bay haci e serie di asaltonan arma cu violencia. Diferente di e victimanan di asalto arma a sufri maltrato formal.
Hopi di e acusadonan a bisa cu nan no tabatin manera pa come y a bay haci cosnan cu awor nan ta lamenta.
APELA PA BAHA CASTIGO HALTO
Durante tratamento di e caso, Hof a puntra cada un di e acusadonan, pakico nan a apela e sentencia. E mayoria a bisa cu nan a apela e sentencia pasobra nan ta haya e castigo ta mucho halto. Despues di basta rato di tratamento, un di e miembronan di Hof a remarca cu e por a scucha varios di a acusadonan na comienso di tratamento di e caso, bisa cu nan ta haya e castigo mucho halto. El a bisa si mira kico tur nan a haci, e ta puntra su mes pakico e acusadonan ta bisa cu e castigo ta halto.
Un di e acusadonan a bisa cu den KIA el a bin haya sa cu tin personanan sera cu a haci hopi asalto y nan a haya 6 aña di prison. Tin otro acusado a bisa cu e sa cu nan a haci hopi malo pero ta haya cu nan ta hende y cu nan merece di haya un oportunidad.
PG A EXIGI SUBI CASI TUR CASTIGO
Den oranan di atardi a sigui cu e tratamento, caminda un Procurador General (PG) nobo, un dama Hulandes, a baha pisa riba henter e grupo di acusado. PG a condena total e hecho cu hustamente den e temporada di pandemia di Covid, e grupo aki a bay asalta cu violencia brutal na casnan di famia. PG ta haya cu esaki a causa mas tension den comunidad. PG a bisa Hof cu e ta haya cu mester baha cu man duro riba asaltantenan cu violencia.
Ta asina cu A.D.B. cu a apela su castigo di 12 aña, awor a scucha PG exigi 16 aña di prison. J.P.B. cu a apela su castigo di 14 aña, awor a scucha PG exigi 16 aña di prison. M.G.A., J.C.V.V. y J.D.R. kendenan a apela nan castigo di 10 aña, awor a scucha PG exigi 14 aña di prison. E dama C.W. cu a apela su castigo di 5 aña di prison, a scucha PG exigi 11 aña di prison. C.V.V. cu a apela su castigo 8 aña di prison, a scucha PG exigi 10 aña di prison. F.M.S. cu a apela su castigo di 4 aña di prison, a scucha PG exigi 5 aña di prison.
Despues di a scucha defensa di e abogadonan, Hof a sera tratamento di e caso y dentro di algun siman lo por spera sentencia.


text:
Helpie FAQ
Normanan finansiero
Si, esakinan ta stipulá den Lei di Reino di Supervishon Finansiero di Kòrsou i St. Maarten, den Konstitushon di Kòrsou i den Ordenansa di Kontabilidat 2010.
E normanan finansiero ku ta ankrá den lei ta:
- Un Kuenta koriente sólido. Esaki ke men ku e Kuenta koriente mester ta den balansa òf ku entrada koriente i gastu mester ta igual;
- Gastu pa ku invershon por tin un défisit akseptabel. Esaki ta enserá ku pa finansiá gastu di invershon por fia sèn, basta e suma ku ta fia ta keda den e norma di interes ku por karga (rentelastnorm) i ku e Kuenta koriente ta keda den balansa;
- E norma di interes: E norma di interes ta enserá ku e karga di interes total den e aña fiskal no mester ta mas ku e suma ku ta ekivalente na 5% promedio di entrada generá den e 3 añanan anterior.
Pa evitá un posishon di debe ku gobièrnu no por paga bèk.
Nò, pero ankra e normanan finansiero den lei ta hasi maneho di presupuesto mas transparente i ta promové mas konfiansa den gobièrnu.
En konekshon ku (adaptashon di) presupuesto i responsabilisashon di gastu
E presupuesto di gobièrnu ta enserá un kalkulo maksimal di gastu i proyekshon di entrada. E presupuesto ta un ordenansa ku Parlamento ta stipulá, pues e ta un lei.
E aña presupuestario ta kore pareu ku e aña kalendario i ta kuminsá kada biaha riba 1 di yanüari i terminá 31 di desèmber di e aña koriente.
E derechi presupuestario ta responsabilidat di Parlamento.
Derechi presupuestario ta enserá ku Parlamento ta outorisá Gobièrnu pa hasi gastu te na e suma máksimo stipulá pa sierto meta i ku no ta pèrmití pa pafó di e presupuesto òf riba esaki hasi gastu.
Nò. Ku stipulashon di e presupuesto ta outorisá Gobièrnu pa gasta e suma maksimal ku a presupuestá pero formal por gasta ménos.
E ordenansa ku ta stipulá e presupuesto ta drenta na vigor entrante 1 di yanüari di e aña fiskal den kua a traha e presupuesto. Nan mester purba logra pa esaki drenta na vigor entrante e dia ei, basta publiká e lei promé ku esei den e Publicatieblad.
Gobièrnu ta mantené e sistema di entrada i gastu komo sistema di presupuesto. Den e sistema aki ta responsabilisá e gastunan di e aña presupuestario den kua e konsumo a tuma lugá. Ta responsabilisá e gastunan i no e obligashonnan.
E presupuesto di Gobièrnu ta konsistí di e maneho den sifra i e memoria di aklarashon (memorie van toelichting) riba e sifranan presupuestá, inkluso e presupuesto di mas aña. E maneho di presupuesto ta konsistí di un kuenta koriente i un kuenta di invershon. Pa sostené e maneho di ehekushon di presupuesto, konosé un maneho di sifra i un splikashon di kada artíkulo. E maneho di presupuesto tambe ta repartí den un kuenta koriente i kuenta di invershon.
Den e kuenta di invershon ta kalkulá gastu i entrada di invershon.
Den e kuenta koriente ta kalkulá e entrada i gastunan. Esakinan ta e entrada i gastunan operashonal.
E diferensia entre e presupuesto di maneho i presupuesto operashonal ta:
- E presupuesto di maneho konosé un nivel haltu di agregashon; a trah’é riba e nivel di kategoria ekonómiko i ta regla e relashon entre Gobièrnu i Parlamentu;
- E presupuesto operashonal konosé un nivel di agregashon mas abou; a trah’é riba e nivel di e tipo di gastu i e ta regla e relashon den e aparato gubernamental.
E presupuesto di mas aña di Gobièrnu ta kontené kalkulashon di e aña pa kua a traha e presupuesto, i e 3 añanan ku ta sigui despues.
Un siklo di presupuesto tin 3 fase:
- Preparashon di e presupuesto
- Implementashon di e presupuesto
- Responsabilisashon i deskargá di tur responsabilidat pa Parlamento
E siklo presupuestario ta kubri minimal 3 aña. Preparashon di e presupuesto ta kuminsá den e aña previo e aña pa kua a traha e presupuesto i ta terminá ora Parlamento stipulá e presupuesto. Ta implementá e presupuesto durante kurso di e aña presupuestario. Responsabilisashon ta tuma lugá den e aña ku ta sigui e aña den kua e aña fiskal a sera. Despues Parlamentu ta trata e presupuesto ku mester resultá den aprobashon di e relato finansiero anual i deskarga di tur responsabilidat di Parlamentu.
Nò, e siklo ta terminá ora Parlamentu trata e relato finansiero anual i rapòrt anual ku mester resultá den aprobashon di Parlamentu di e relato i deskarga di tur responsabilidat di Parlamentu.
Esaki ta e totalidat di regla ku tin komo meta pa manehá e gastunan di Gobièrnu i pa prevení desviashon den e presupuesto ku Parlamentu a stipulá; i pa realisá den konkordansia implementashon di presupuesto ku e derechi presupuestario.
Presupuesto ta un ordenansa ku Parlamentu ta stipulá i ta pues ta un lei. E ta un proposishon di lei te ora Parlamentu stipulá esaki; te na e momentu ei ta papia di un proposishon di presupuesto. Miéntras tantu no a stipulá e presupuesto kambionan por tuma lugá pa medio di un nota di kambio riba e presupuesto.
Un presupuesto ta un ordenansa ku Parlamentu ta stipulá i ta pues un lei. Durante implementashon di e presupuesto por surgi nesesidat pa trese kambio den e presupuesto ku Parlamentu a stipulá. E kambionan aki ta tuma lugá pa medio di ordenansa pa adaptá e presupuesto, e asina yamá presupuesto supletorio.
E presupuesto supletorio ta drenta na vigor entrante e dia despues di e fecha di publikashon di e Publicatieblad, den kual a inkluí esaki. Si un lei asina drenta na vigor despues di 31 di desèmber di e aña fiskal konserní, lo konsiderá esaki komo un lei ku a drenta na vigor riba e dia ei.
Un presupuesto ta un ordenansa ku Parlamentu a stipulá i ta pues un lei. Un nota di kambio riba e presupuesto i un presupuesto supletorio tur dos ta adaptashon di un presupuesto. Sinembargo un nota di kambio riba e presupuesto ta trata adaptashon di un presupuesto ku Parlamento no a stipulá ainda (proposishon di presupuesto/proyekto di lei) i un presupuesto supletorio, ku tambe ta un lei, ta trata adaptashon di e presupuesto ku Parlamentu a stipulá kaba (presupuesto/lei).
En konekshon ku formulashon di un obligashon di pago
Na Ministerio di Finansa. Despues di registrashon lo manda e faktura na e Ministerio konserní ku lo sigui atendé.
E siguiente informashonnan mester aparesé riba e faktura:
- Nòmber i adrès di esun ku tin derechi di risibí e pago.
- E tipo di trabou, entrega di esaki òf servisio.
- Fecha riba kua a hasi e trabou òf fecha ku a entregá esaki.
- E base pa hasi kalkulashon di e suma.
- E fecha i firma di esun ku tin derechi di risibí e pago.
- E kuenta di banko òf giro di esun ku tin derechi di risibí e pago.
- Tur informashon i deklarashon nesesario pa prueba i evaluá eksaktitut di e suma stipulá den e faktura.
- E bestelbon konserní.
- E outorisashon konserní (si ta eksigí esaki).
Normalmente Ministerio di Finansa ta paga un faktura den dos siman despues di a risibí e faktura aprobá pa e ministerio, dor di depositá e suma riba e kuenta di banko di esun ku tin derecho di risibí e pago.
Si no a entregá e faktura den e periodo ku lei ta stipulá, esta 18 luna despues di komienso di e aña fiskal den kua a optené e derechi.
Por tuma kontakto ku un empleado di Financiële Administratie.
Mester kumpli ku un órden di pago denter di 2 siman na Landsontvanger despues ku a risibí e órden aki. Por depositá tambe e suma riba e kuenta di Landsontvanger na bankonan lokal. Pago por tuma lugá online tambe
Bo por tuma kontakto ku un empleado di e sekshon Treasury.
Pa tur obligashon ta rekerí un bestelbon. Un bestelbon ta un garantia pa e proveedor por haña pago di su faktura. No por ta bini na remarke pa pago si e faktura no tin un bestelbon.
Bo por pidi departamentu Financiële Administratie un duplikado.


text:
ROTTERDAM — Jean-Julien Rojer i Horia Tecau a logra e título dòbel den e di 42 edishon di e ABN AMRO World Tennis Tournament. Den e final Rojer i Tecau a enfrentá i derota Jamie Murray i John Peers ku skor di: 3-6, 6-3 i 10-8.
Despues di a pèrdè promé set, Rojer i Tecau a bin bek fuerte den e di dos i di tres set. Segun Jean-Julien, “mi no tabata hungando bon. Mi partner Tecau a yuda mi henter e siman aki, pues tur krédito ta bai pe.”
Rojer a bira e promé Hulandes ku ta gana den Ahoy despues ku Paul Haarhuise, Jacco Eltingh i Jan Siemrink a hasi esaki na aña 1998.
“Semper ta bunita pa gana un torneo den e pais ku bo ta representá, dilanti famia i amigu. Despues di a pèrdè den e final di aña pasa, nos tabata tin un kuenta di bin regla. Den pasado mi a train hopi na Rotterdam i ta hopi dushi pa gana un torneo grandi asina aki den e siudat aki. Esaki ta un di e viktorianan mas importante di mi karera. Nos ta bin otro aña sigur pa defendé nos título,” Jean-Julien Rojer a deklará despues di e partido.


text:
E recorte den AZV ta keda punto di preocupacion
ORANJESTAD – Recientemente Minister Maduro hunto cu Minister President a reuni cu CAFT riba nan trabounan di supervision financiero di Aruba. A trata diferente topico, entre nan, ehecucion di presupuesto 2020, maneho financiero, recorteden AZV, sosten financiero, y situacion na Serlimar. Regularmente e mandatarionan ta reuni cu e miembronan y e secretariado di CAFT pa asina por brinda e informacionnecesario pa e trabou na bienestar di Aruba por wordo haci naun manera eficaz.
‘Recorte di 5 miyon pa luna den gasto AZV ta keda un preocupacion di Gobierno’
Un tema cu ta keda un preocupacion di e mandatarionan ta e recorte den AZV. Un di e prome condicionnan cu Conseho di Reino a impone pa Aruba yega na remarca pa fiansa pa surpasae crisis di COVID19, tabata un recorte di 5 miyon florin pa lunaden gastonan di AZV. Apesar cu for di banda di Gobierno a cuestiona e condicion aki di corta den gasto di salubridadmemey di un pandemia, Gobierno a cumpli den aña 2020 cu e condicion aki. Na e momento eynan e tabata crucial pa Aruba haya e fiansanan necesario pa yuda comunidad surpasa e crisis. Pa aña 2021 tambe e recorte aki di 60 miyon florin ta keda comoun condicion y esaki ta trece preocupacion y inquietud grandicune. Principalmente pasobra te ainda no tin un splicacion ni di Ministerio di Asunto Interior di Hulanda, ni di Conseho di Minister di Reino y tampoco di CAFT pa e suma di recorte aki. CAFT ta conseha Conseho di Minister di Reino riba e punto akitambe y pesey den e reunion Minister President a bolbe pidi un splicacion di CAFT riba nan recomendacion pa corta den salubridad di Aruba memey di un pandemia.
‘IMF tambe preocupa pa recorte den AZV’
E topico di e recorte grandi aki den gasto di AZV sin un splicacion debido tambe a hala atencion di IMF kende nan e ultimo dos siman a haci un evaluacion financiero y economicodi Aruba via su ‘Article IV mission.’ Segun IMF mester tenehopi cuidou pa no debilita e cuido medico net awor cu Aruba ta na man di un pandemia sin precedencia na mundo.
‘Te ainda no tin un splicacion conciso pa e recorte di 60 miyonden aña 2021’
Den e reunion cu CAFT e mandatarionan no por a haya un splicacion conciso dicon den aña 2021 tambe ta necesario pa corta 60 miyon florin den gasto di AZV. A splica cu e sector medico a reuni pa asina por bin cu un propuesta con pa aplicarecorte den gasto di AZV, pero djies corta 60 miyon den salubridad sin un splicacion y memey di un pandemia ta algo cu ta keda inexplicabel.


text: Diaranzon atardi e team di atraco reforsa pa e rapid response team a bay na un compleho di apartamento na Primavera pa detene dos sospechoso di atraco. E sospechosonan aki ta envolvi den un caso di atraco recien. Aki nan a drenta e compleho di apartamento y saca e sospechosonan aki afor en espera di vehiculo di transporte. Vehiculo di transporte a ser pidi na e sitio pa asina por a transporta e detenido mientras e otro sospechoso a ser hiba den un di e autonan di e rapid response team pa warda di polis.


text:
Kiko ta “Oproepcontract”?
Bon siman na tur esnan ku a kustumbrá ku e kolumna aki. E fin di siman aki tabata unu bendishoná i di Famia! Esei ta loke mi ke pa nos tur konsentrá riba dje. Ta na famia nos bida a kuminsá. I si nos keda huntu nos tur a krese i bai dilanti! Ban wak e pregunta di siman. Trabou ta e base di bo bida p’esei mi ta para ketu na e tema aki:
Pregunta:M’a haña un oferta pa traha na un resort, anto m’ a haña un kontrakt ku yama “oproepcontract” pa firma. Mi no ta komprondé kiko ta un “oproepcontract”.
Danki pa e pregunta, i laga nos ban wak kiko e esensia di “oproepcontract” ta. “Oproepcontract” ta e parti flèksibel di ehersé trabou; esei ta nifiká ku en prinsipio un persona no tin oranan fiho pa traha. E trahadó ta ehersé su trabou solamente ora yamé pe bai traha:
Tin dos posibilidat pa jama un hende pa trabou:
- E dunadó di trabou no tin obligashon di yama e trahadó bin traha ora tin trabou i trahado no mester bin trabou.
Na e momento ku e trahadó kuminsá ehersé su labor, e kontrakt ta kuminsà i e ta konta pa e oranan ku b’a traha só.
Por ehèmpel si b’a traha dos ora ta paga bo pa e dos ora nan ei só.
- E otro forma ta e asina yama “nul-urencontract”, den e kontrakt aki no tin ora stipulá aden. Dor ku no tin kantidat di ora stipulá den e kontrakt e dunadó mester paga bo mínimo
3. Por ehèmpel si b’a traha 15 ora of ménos den un siman, e dunada di trabou mester paga bo e tres oranan pa kada bia ku b’a traha maske ku b’a bai kas òf a stòp di traha despues di un ora.
E partinan negativo pa e trahadó ta, ku e trahadó no ta haña pago si e bira malu. E tipo di kontrakt aki ta trese hopi inseguridat, e trahadó no tin siguransa ki dia e ta bolbe na trabou i fin di luna e sèn no ta sufisiente. Ta p’esei wak bon ki tipo di kontrakt bo ta firma i si e ta kumbiníbo. No laga niun hende hasi mal uso di bo djís bo mester di trabou.
Pues yaa bo sa, ora bo haña bo ku tipo di kontraktnan asina, ta importante pa bo sa esensia di e kontrakt i kiko bo derechinan ta. Importante ta, pa bo no firma sin guia, pasombra e materia di “oproepcontract” aki, ta basta kompliká.
Bon siman kòrda nos tei semper pa yuda bo!


text:
Federashon Futbòl di Kòrsou (FFK) a posponé e promé weganan di play-off den promé divishon, mihó konosí komo ‘Kaya 6’. Esaki pa motibu ku Komishon di Apelashon ainda tin ku tuma desishon riba algun kaso i esaki por trese kambio den posishon final di algun tim.
Mayoria di wega dje bueltanan preliminar a tuma lugá den Stadion Dr Antoine Maduro na Kintjan. Tabatin algun enkuentro tambe den final dje di dos buelta den Stadion Ergilio Hato di Sentro Deportivo Kòrsou (SDK) na Brievengat.
‘Kaya 6’ ta e seri di wega entre e 6 ekiponan ku mihó puntuashon. Un nota remarkabel sinembargo ta, ku dos tim a sali empatá na di 5 puesto: Inter Willemstad i Victory Boys. Por sierto ku Victory Boys a apelá un desishon anterior kontra dje i ta pendiente di tratamentu dje apelashon aki.
E bueltanan preliminar a terminá ku Jong Holland na kabes ku 38 punto. Na di dos puesto a keda e tim di Vriendschap Eendracht Sterken Tegen Alles (VESTA) ku 30 punto. Centro Dominguito a kaba na di tres lugá ku 28 punto. Union Deportivo Bándabou (Undeba) i Skèrpènè a terminá empatá na di 4 puesto ku 27 punto, miéntras ku Inter Willemstad i Victory Boys tambe pues a kaba e prekampionato empatá ku 26 punto.
Tur kos tabata kla pa ‘Kaya 6’ kuminsá djasabra ku e enkuentro entre Jong Holland i Inter Willemstad. E tim aki tabatin un mihó saldo di gol ku Victory Boys. Sinembargo e tim di Nort Sapaté i besindario a apelá un desishon anterior, ku no a keda tratá pa Komishon di Apelashon. Tin mas ekipo ku a apelá kasonan ku ainda tin ku keda tratá.
Direktiva di FFK ku ta presidí pa Rignaal ‘Jean’ Francisca relashoná ku e kasonan di apelashon enkuestion, a saka promé un anunsio i despues a emití un komunikado pa prensa informando ku e komienso di ‘Kaya 6’ ta keda ‘kanselá te otro aviso’.
E komunikado ta bisa tekstualmente: “Ta asina ku tin algun protesta di klupnan ku Komishon di Apelashon tin ku tuma desishon riba nan. Djasabra siman pasa Komishon di Apelashon a sinta pero e kasonan a keda posponé paso entre otro, Victory Boys a pidi mas tempu”.
“Direktiva di FFK despues di a reuní den komienso di siman a hasi un súplika na Komishon di Apelashon pa atendé e kaso nan mas pronto ku ta posibel pa e buèlta di 6 por kuminsá djasabra,” e federashon ta sigui splika den e komunikado.
“Komishon di Apelashon, ku ta konsistí di huristanan, a hasi nan máksimo esfuerso pa esaki tuma lugá. Pa tuma di desishon mester di por lo menos 3 miembro di komishon pa deliberá i formalisá e desishon nan. Manera nos a avisá ayera nan no a logra drenta den kontakto ku e terser miembro di e komishon”.
FFK a duna tambe e sigiuente argumento: “Komo ku e desishon nan aki por trese kambio den numerashon i tabla di posishon, direktiva di FFK ta hañe obligá pa posponé e partidonan di e promé blòk di Liga MCB buèlta di 6 te un próksimo aviso”.
Finalmente direktiva di FFK ta deklará di lo reuní mañan djaluna pa por tuma desishon abase di e desishon nan tumá pa e Komishon di Apelashon: “Manera ya tresé dilanti, desison di Komishon di Apelashon ta definitivo i por trese kambio den e buèlta di 6 di Liga MCB. E partidonan di Liga MCB Segundo i Terser Divishon sí ta kontinuá nòrmal. Nos diskulpa pa kualke inkombiniensia ku esaki por a kousa”.


text:
Koningin Wilhelmina Fonds Aruba ta anuncia cu a prolonga e fecha di sorteo di e rifa cu un siman: Awor e sorteo lo tuma lugar diadumingo 08 di april 2018. A haci e cambio debi cu dia 01 di april ta Pasco Grandi. Orario di e sorteo ta keda mescos: diadumingo 08 di april 2018 pa 6.45pm na TeleAruba.
Pa di cuatro aña consecutivo Koningin Wilhelmina Fonds Aruba ta bin cu un rifa cu hopi premio atractivo pa yuda recauda fondo pa nos sigui cu e lucha contra cancer. Koningin Wilhelmina Fonds ta enfoca hopi riba e aspecto di educacion y prevencion y alabes ta aporta cu cuido na cas (thuiszorg) pa e pashentnan. Bo aporte lo yuda Koningin Wilhelmina Fonds sigui cu e trabounan aki.
A aserca varios comerciante cu a yuda pa haci e lista di premionan posibel y atractivo. E premionan ta:
1. Un auto Kia Picanto EX automatic 2018
2 round trip tickets pa Amsterdam cu KLM
3. Un Mystery 7 days vacation incluyendo airfare y hotel cortesia di Maduro Travel
4. Un Panasonic Airco Inverter 12.000 BTU di AMC Unicon
5. Gift certificate di 1000 florin cortesia di Setar NV
6. Money Card di Kompa Leon di CMB na balor di 1000 florin
7. Gift certificate di 1000 florin cortesia Superfood
8. Un weekend stay na Marriott Aruba Resort & Stellaris Casino
9. Un BOSE Qc 20 di Boolchand’s
10. Gift certificate di 200 florin cortesia di Ling & Sons Supercenter
Prijs pa rifa ta 25 florin pa un ticket y 500 florin pa buki. E sorteo lo tuma luga diadomingo 08 di April 2018 y e sorteo lo pasa live na TeleAruba pa 6.45pm. Cu bo contribuicion di 25 florin, bo ta yuda Koningin Wilhelmina Fonds Aruba yuda comunidad y alabes bo tin e chens di gana premionan sumamente atractivo.
Ticketnan ta obtenibel na entre otro Botica Aloe, Cura Cabay Lottery y na oficina di Koningin Wilhelmina Fonds Aruba den Spinozastraat 9, net banda di Watertoren na Playa. Por pasa cumpra ticket na oficina entre 9.30am y 12.30pm y di 3pm pa 5.30pm. Tambe lo tin voluntarionan ta bende rifa na diferente localidad rond di nos isla, entre otro tur diasabra riba caminda di
Tanki Flip dilanti di Bo Guia FM.
Pa mas informacion riba e servicionan di KWF Aruba por bishita e website www.koninginwilhelminafonds.com


text:
Cookies ta filenan chikito cu ta wordo warda riba bo computer ora bo bishita un website. Di e manera ey ta posibel pa reconoce bo computer na momento di bo bishita.
Cua cookies Rijksoverheid.nl ta usa?
Cookies pa estadistica y analisis
Rijksoverheid.nl ta hasi uso di cookies pa mantene estadisticanan riba e website y pa analisa con bishitantenan ta hasi uso di e website. E informacion aki ta yuda nos pa drecha e website. E asina yama “analytic cookies” tin un number (unico). Nan no ta contene datonan personal. Rijksoverheid.nl no por hasi uso di e cookiesnan aki pa reconoce abo personalmente. Tampoco por hasi uso di e cookiesnan pa reconoce abo riba otro website. No ta hasi uso di e datonan cu ta anonimo cu a colecciona pa otro meta cu ta mehoracion di e website y no lo duna e datonan na cualkier otro organisacion.
- Cookie toestemmingvoorcookies: ta memorisa e permit pa hasi uso di cookies y ta percura pa e balki cu e teksto ‘cookie’ no aparece mas.
- Cookie_pk_id: pa registracion di estadisticanan ta dicidi si un bishitante ta nobo of si el a bishita e website prome.
- Cookie _pk_ses: pa registracion di estadsticanan ta yuda stipula cua paginanan a wordo bishita.
- Cookie _pk_ref : ta yuda stipula for di cua website rijksoverheid.nl a wordo bishita pa registracion di estadisticanan.
- Cookie surveyvisittime: ta yuda stipula, pa estadistica, con largo e bishita tabata riba e pagina Rijksoverheid.nl
- Cookie surveystatus: ta corda e participacion online di e encuesta riba Rijksoverheid.nl
Cookie pa formulario
E formularionan riba Rijksoverheid.nl y Government.nl ta usa un cookie cu ta necesario pa e despacho corecto di un formulario.
Cookie form_map_id: ta corda e balornan yena den e formulario te ora cu e formulario wordo manda. Na cabamento di e bishita automaticamente e ta wordo elimina.
Cookies pa servicio di abonadonan
Abonadonan di Rijksoverheid.nl y Government.nl ta usa cookies pa laga e proceso di abona cana corectamente. Tin 2 tipo di cookies:
Cookie _rijksoverheid_session: ta percura pa e proteccion y wardamento di e estado durante di e inscripcion, cambio y na momento cu un persona ta meld cu e no kier ta inscribi mas. Na cabamento di e bishita di Rijksoverheid.nl automaticamente e cookie ta wordo elimina.
Cookie _persberichten_session: ta registra si bo kier inscribi of no pa ricibi comunicado di prensa. Na cabamento di e bishita automaticamente e cookie ta wordo elimina.
No ricibi cookies
Bo no kier ricibi cookies mas? E ora ey bo por adapta bo internetbrowser.


text:
Xechell Jacobs ta klá pa subi merkado internashonal bou di e nòmber ‘Bauco’
Ya kaba por a tende di dje, e’la práktikamente ‘krese’ den bista di Kòrsou. For di su niñes pa su hubentut Xechell Jacobs a bin ta konta ku kariño di Kòrsou. Awe, ku e ta hasi un paso grandi den su karera, ta mas ku klaro ku Kòrsou mester haña sá promé! For di awe, e yònkuman di Mundo Nobo, Rei di tumba Hubenil ta adoptá un nòmber di artista nobo ku kual e lo bai konkistá Latinoamérika. “Bauco” ta un eskoho propio di Xechell. E nòmber ta identifiká su ‘flow’, aspirashonnan pa futuro i su determinashon pa alkansá éksito. E talentoso kompositor, areglista i kantante yu di Kòrsou ta klá pa inisiá su karera internashonal i Decoded ta preparando e introdukshon di Bauco den gran forma!
Representante di Decoded ta indiká ku Bauco lo ta un otro ‘kara’ di Xechell i no mester konfundí e hóben èks Rei di Tumba ku su personahe artístiko nobo. “Bauco a bin ta demostrá madures komo kompositor i areglista, i nos di Decoded ta prepará pa lans’é riba tur plataforma den Latinoamérika. Nos ta mira su potensial i ta sigur ku e por tin un impakto den mundu di farándula lokal, latino i despues ku un posibel cross-over”. Awe e piesa nobo di Bauco ta kuminsa zona. “Llámame” ta un reggaetón produsí pa Pastor i lo por wòrdu skuchá na tur radio-emisora lokal i riba plataformanan internashonal manera iTune, Spotify, Tidal i Apple Music. Ademas, ta lansa un otro single, titulá “Te Mentí”, un trap ku tambe a keda produsí pa Pastor. Fanátikonan por sigui Bauco riba su Instagram bauc.cr Tur artista di Decoded por wòrdu siguí riba e Youtube Channel, Facebook, Instagram i SnapChat @decodedofficial.


text:
Si bo no tin tereno propiedad, bo por pidi Gobierno un tereno erfpacht pa bo construi bo cas. Erfpacht ta un derecho comercial pa durante un periodo stipula, bo por tene y haci uzo di un pida tereno di Pais Aruba contra pago. Ta yama e pago aki ‘canon di erfpacht (erfpachtcanon)’. Esun cu haya tereno den erfpacht, den principio tin mesun derechonan cu un doño. E asina yama contradoño, Pais Aruba, tin solamente posibilidad masha limita pa termina of anula e erfpacht.
Ta duna tereno pa construi den erfpacht pa:
- Preveni speculacion cu tereno;
- Pa por controla uzo di tereno, di tal manera cu ta utilisa e condicionnan di erpacht na medida creciente dor di cual Pais Aruba por logra realisa metanan general.
Por uza e formulario aki pa haci un peticion pa tereno di cas.
Tin dos tipo di erfpacht, esta:
- Erfpacht residencial lo cual tin como meta construccion di bibienda;
- Erfpacht comercial lo cual tin como meta construccion di edificio pa ubica negoshi aden.


text:
KRALENDIJK – Djarason tras di lomba, kompañá pa sekretario di USIBO, Fedebon a bishitá ofisialmente henter Bestuurscollege (gezagheber, sekretario interino i e tres diputadonan). Fedebon a trese hopi kla dilanti ku mester hasi tur esfuerso pa tene BOPEC habrí i operashonal. Bou di e lema BOPEC TIN FUTURO, a presenta un posibel solushon pa e situashon ku BOPEC ta aden i ku por lo pronto no ta mustra ku tin un solushon.
E solushon ku a keda presenta ta unu kaminda PDVSA ta keda doño di e terminal i ku un posibel kontinuashon di e operashon lo no viola e blokeo di parti di Estados Unidos i lo mester kumpli tambe ku e standardnan internashonal ku ta rekerí pa un terminal di almasenahe. Opviamente e punto kardinal ku Fedebon a trese ta mantenshon di e kuponan di trabou I ku e posibilidat pa habri hopi kupo di trabou dado kaso yega na un akuerdo pa loke ta trata “ugrading” di e terminal. Di parti di gobiernu nan a risibí e proposishon ku un mira positivo i a hasi diferente pregunta pa haña klaridat tokante henter e proposishon.
A palabrá ku e proposishon lo bai kana den e órganonan di konsulta ku Bestuurscollege a instala pa loke ta trata henter e problemátika di BOPEC pa asina analisá e faktibilidat die proposishon pa asina por primi riba e kònòpinan korekto i pa konklui ku lo mester bai un segunda tanda di kònbersashon. Fedebon na e mesun momento a hala atenshon di gobierno riba e echo pa no permití por lo pronto pa duna pèrmitnan di trabou i tambe tuma akshon pa ku trahadonan ku ta indokumentá riba nos isla i ku posiblemente ainda ta riba payroll di BOPEC.
Mirando e echo ku a trata aki di un proseso delikado, kaminda interesnan grandi ta hungando un rol Fedebon lo no por duna mas detaye di e enkuentro ku no ta te ora ku nos tin informashon konkreto. Pa loke kiko ta bai pasa despues di 30 di yüni, nos ta den un insertidumbre ya ku nos petishon pa risibí informashon tokante e escrow-account no a keda honra ya ku nos no ta partido envolví den e lisensia. Nos mester keda alerta si.
Entre tantu nos a risibí informashonnan di parti di nos hurista/konsehero sr. Hose Figaroa riba loke nos a pidié pa averiguá i ku ta informashonnan ku no por subi kaya. Fedebon kier pidi tur su miembronan pa den nan forma por laga yega na konosementu di nos mandatarionan ku BOPEC TIN FUTURO i ku ta spera di nan tur esfuerso pa tene Bopec den operashon, mirando su balor agregá grandi na ekonomia di nos isla i pa garantisá kuponan di trabou. Aun mas importante BOPEC su presensia i operashon ta na Boneiru, awor ku nos ta pasando den un krisis serio kaminda no por pèmiti pa mas kupo di trabou bai pèrdí..


text:
Ta urgi y recomenda tur pasahero riba vuelonan cu destinacion pa Merca pa yega aeropuerto por lo menos 3 ora prome cu e ora di salida di e vuelo cu cual e pasahero lo biaha pa Merca. Pa otro destinacionnan e recomendacion ta minimo 2 ora prome.
E sistema di ED (Electronic Disembarkation) Card tur pasahero ta uza ora di yega Aruba lo no refleha e sistema aki mas y 13 di entrante september, 2022 lo no manda mas notificacion por medio di e sistema aki pa e vuelonan di salida.
Despues di a evalua e sistema di codigo di color hunto cu tur partners di aeropuerto cu ta forma parti di e procesonan na aeropuerto a dicidi cu temporalmente lo elimina e sistema di controla e fluho.
Ya cu nos ta drentando e temporado abou e lunanan nos dilanta, e sistema di fluho aki no ta necesario mas. Lo introduci modificacionnan chikito den e check-in y e fluho di pasahero en general. Tambe lo haci mas evaluacionnan den e lunanan cu ta bini prome cu nos drenta den e temporada druk di winter na final di aña.
Aruba Airport ta gradici tur su partnernan y autoridadnan operando na aeropuerto cu tawata involvi den e proceso aki y ta comprometi hunto cu tur partner y autoridad pa sigui desplega tur esfuerso pa mehora e proceso di fluho di pasahero na nos aeropuerto.


text:
Oranjestad-Despues di a tuma nota di declaracion di e ex mandatario di husticia pa loke ta nos radarnan. Lider di fracion di MEP, sr. Rocco Tjon MBA, kier atraves di documentacion coregi e declaracion erroneo di e ex-mandatario di husticia.
MAINTENANCE SUPPORT AGREEMENT FIRMA PA RUDY CROES (POTRET 1)
Na januari 2008 e compania Raytheon Canada Ltd a manda un oferta pa mantencion di Aruba su radarnan. Y e ultimo contract di mantencion pa cu e radarnan di pais Aruba a wordo firma entre e ex mandatario di husticia, sr. Rudy Croes y e compañia Raytheon Canada Limited na maart 2008. Por mira cu e contract di mantencion aki tawata ensera mantencion preventivo, reparacion technico, “technical support” y un checkeo semanal. Asina aki lo percura pa e radarnan aki keda funciona optimalmente. For di e contract aki ta sali na cla tambe cu e periodo di mantencion, pa loke ta trata e contract, ta vence 31 di december 2009.
CARTA DIRIGI NA MIKE EMAN PA PROLONGA CONTRACT DI MANTENCION Y INSTALA E DI TRES RADAR (POTRET 2)
Den e carta dirigi na sr. Mike Eman, fecha 10 di december 2009, e compania Raytheon Canada Limited ta splica sr. Eman cu e contract di mantencion lo vence. Adicional nan ta splica sr. Mike Eman cu e di tres radar ta na Aruba caba y ta urgi sr. Mike Eman pa apunta e sitio di instalacion. Por ultimo nan ta urgi gobierno di Mike Eman pa percura pa contesta prome cu 23 di december pa asina bon functionamento di e radarnan aki por continua. Mike Eman no a firma pa prolonga e contract di mantencion.
USO DI RADARNAN ENTRE DECEMBER 2009 PA JANUARI 2011
A pesar cu e radarnan aki no a wordo manteni entre december 2009 pa januari 2011, bou di maneho di Cuerpo Policial nan tawata wordo husa. Lider di fracion di MEP ta acentua y confirma cu durante e periodo aki e mes, como “Algemeen Coordinator Recherche Tactiek” na e “Unidad di Crimen Organisa” a haci uso di e functionalidadnan cu e radarnan aki tawata brinda. Es decir nan tawata functiona keto bay!
DECISION PA DESTRUI E RADARNAN DI ARUBA (Potret 3)
Den un carta cu fecha 8 di maart 2011 nos por tuma nota cu Aruba y Hulanda a yega na e decision pa destrui e radarnan. For di e carta en cuestion nos por lesa cu na anja 2010 Mike Eman y Hulanda a ordena pa haci un investigacion pa haya sa e estado technico di e radarnan aki. E resultado, segun e carta aki, a mustra cu e estado technico no tawata bon y pesey Mike Eman y Hulanda a dicidi pa destrui e radarnan aki. Mirando e valor agrega pa seguridad di país Aruba, valor agrega pa e seguridad di nos oficialnan, e hecho cu e radarnan tawata functiona ainda, e hecho cu intencionalmente no a prolonga e contracto di mantencion, lider di fracion di MEP ta considera e actuacion di Mike Eman condenabel y inaceptabel.
Por ultimo, lider di fracion di MEP, sr. Rocco Tjon, kier a bolbe emfatisa e importancia pa adkeri e radarnan aki como e instrumento principal pa loke ta nos primera linea di defensa. Y como cu e radar ta wordo menciona den e presupuesto cu a wordo aproba, sr Tjon tin pleno confianza cu a corto plaza país Aruba lo bolbe tin nan propio radar na nan disposición y esaki bou maneho di cuerpo policial.


text:
E forma cu nos ta pasa e periodo di Cuaresma a cambia. Hendenan riba 50 anja por corda con antes nos no tabata come nada dushi den Cuaresma.
E forma cu nos ta pasa e periodo di Cuaresma a cambia. Hendenan riba 50 anja por corda con antes nos no tabata come nada dushi den Cuaresma. Na scol nos tabata haja un potchi unda nos tabata warda tur cos te ora cu Cuaresma pasa nos ta come nan. Cuaresma tabata un periodo di kietud, pa hende por refleha riba bida, morto y resureccion di Hesus.
Awendia den Cuaresma tin tur sorto di actividad festivo y jen di desorden. Toch ainda tin hende cu ta mantene tradicion di nan mayornan y ta tuma Cuaresma como un periodo pa refleha riba bida. Y pakico no? Den e quietud di nos bida, den semana santa, ban pensa kico nos kier aporta pa un mundo mas felis. Si Hesus por a wak bo di un distancia, kico e lo pensa di bo bida?
Den e fin di siman druk aki, ban usa nos birtudnan. Cortesia, pasenshi, compashon,. Corda cu no ta den e ‘cosnan grandi’ e milagernan di bida ta sinta, pero den e milagernan chiquito cu nos ‘cada un’ por hasi tur dia…dor di lanta mainta y dedica nos bida na ‘sirbi’ bida, ta positivo, pidi despensa pa e foutnan y dolornan di pasado. Podise nos por juda crea un miho mayan, dor di crea un miho ‘awe’ den cada momento cu nos ta biba, cu nos ta existi…Y si Hesus por wak mi for di un caminda den e cuaresma aki, mi lo spera cu e lo ta satisfecho cu loke e ta mira.
Wak akinan con hopi cos tin cu bo por hasi pa laga e muchanan pasa un dushi vakantie.
Den e dianan aki e muchanan di kleuter y scol basico ta na cas, tin vakantie. Joepie! Tin mucha ta bay campa cu nan famia. Leuk! Pero tin ora nan ta fastidia nan mes.
Pero esey no ta necesario, pasobra ta net den e dianan aki tin asina tanto cosnan leuk pa traha cu e tema di Pasco Grandi. Hopi famia ta organisa buscamento di webo pa dia di Pasco Grandi. Esaki ta net un bunita ocashon pa usa materialnan simpel pa traha cosnan bunita cu e muchanan jong. E no mester costa hopi placa, pero meste paga tino pa no benta e cahanan di webo, baki di manteca, cups di karton of cups di color of karton bieuw afo. Mester di potlood, stift of krijt y ehempelnan di internet. Wak riba e siguiente linknan of bay riba Google y busca obra di man pa Pasco Grandi den bo idioma favorito y dal bay y ser creativo cu e muchanan. Wak akinan con hopi cos tin cu bo por hasi pa laga e muchanan pasa un dushi vakantie.
No concentra solamente riba e cosnan di adulto, pero sa cu como adulto nos tin un rol importante den formacion di nos muchanan. Den e dianan aki nos dilanti cultiva y brasa bo famia. Corda riba e esencia di Pasco Grandi y e ehempel di Cristo. Un ehempel di e amor di mas halto. Bendicion.
E mensahe di tur tempo ta un mensahe di amor… Ke hubo, ban ta balente… Ban resusita den amor!!!
Pasco di Resureccion… periodo di refleccion… pakico e jiu di Dios a scoge pa muri na crus?
Kico e kier a bisa nos di berdad? Tin ora mi ta pensa cu e mester kier a duna e hendenan di su tempo un mensahe di amor. Hesus tabata biba den un periodo cu nan tabata mata muchanan chikito riba orden di e mandatarionan. Mescos cu nan tabata mata criminalnan riba crus…
Y awendia, con nos ta para? Ainda ta mata jen di hende den guera rond di mundo riba orden di mandatarionan. Hendenan ta tira otro mata sin motibo algun den diferente paisnan. Kico ta e ehempelnan cu ta pone hende actua asina contra su prohimo?
Nos ta bibando den un mundo cu 10% ta donjo di 90% di e rikesanan. Hendenan ta muri di hamber den un parti di mundo, tanten otronan ta gasta nan placa na luho exorbitante of placernan cu ta corumpi otro ser humano.
Tin ora mi ta puntra mi mes, kico a bay robes cu humanidad. Unda nos a bira e victima di nos propio crecemento sin limite?
Con nos por draai cos bek? Dios lo duna nos un chens pa draai cos bek? Nos ‘kier’ draai cos bek of nos ta keda baila riba e barco di bida te dia e sink mescos cu Titanic?
Podise nos cada un por pensa con nos por resusita, cada un di nos den nos propio grandesa?
Si nos ta traha na imagen di Dios, ya caba nos ta bibando den amor y bendicion, toch? Y awor si nos desvia pa cualkier motibo, podise Pasco di Resureccion por inspira nos pa cada un di nos resusita, no for di morto fisico manera Hesus, pero den e mensahe cu e la laga atras pa mundo.
E mensahe di tur tempo ta un mensahe di amor… Ke hubo, ban ta balente… Ban resusita den amor!!! Abo ta cu cla???…


text:
Aktualmente FTAC ta hasiendo un “roadshow” pa Asosiashonnan di empresario na Kòrsou. E intenshon ta pa informá e Asosiashonnan di empresario i nan miembronan tokante e lei di kompetensia ku a drenta na vigor 1 di Sèptèmber 2017.
Alberto ‘Chos’ Romero, Presidente di FTAC, ta indiká ku: “durante e servisio di informashon nos ta bai splika ku palabrashonnan entre empresarionan ku ta limitá kompetensia òf ta hasi mal uso di poder ekonómiko ta perhudiká bienestar di e konsumidó, e sektor empresarial i kresementu ekonómiko. Ku sierto ehèmpelnan nos ta bai splika e kontenido di e reglanan nobo i kon empresanan por mantene nan mes na e reglanan aki den práktika.”
Lei di kompetensia ta prohibí ku dos òf mas komersiante, profesionalnan liber i kompanianan di gobièrnu hasi palabrashonnan ku ta limitá kompetensia. Por ehèmpel ta prohibí pa hasi palabrashon pa bende sierto produkto na un sierto preis, dividí merkadonan o hasi mal uso di poder ekonómiko riba merkado. Palabrashonnan òf desishon di Asosiashonnan di empresario ku ta limitá kompetensia tambe ta kontra di Lei di kompetensia. Ademas e lei ta preskribí ku sierto fushon o atkisishon tambe tin di wòrdu reportá na FTAC.
Alberto ‘Chos’ Romero, ta indiká ku: “ta importante ku empresanan, Asosiashonnan di empresario i nan konseheronan ta bon na altura di e reglanan nobo pa asina por adaptá nan mes boluntariamente. FTAC lo duna yudansa gustosamente kaminda mester.”
Violashon di e reglanan aki ta kastigabel pa lei. FTAC por imponé un enkargo mará na but, e but por subi yega te un máksimo di 10 porshento di e volúmen di benta anual total di e empresa.
Asosiashonnan ku te ainda no a reakshoná riba e invitashon di FTAC por traha un sita serka FTAC pa un presentashon. Pa mas informashon konsulta e wèpsait di FTAC na www.ftac.cw.


text:
Ora di crea Rijksoverheid.nl nos ta dedica hopi atencion na accesibilidad, calidad di creacion y e facilidad pa localis’e. Nos aspiracion ta pa ofrece tur informacion di tal forma, cu tur hende por uza y tira un bista den nan.
A crea e website segun e Modelo di Calidad Norma di Web (Kwaliteitsmodel Webrichtlijnen). E normanan aki ta basa riba combenionan internacional reconoci tocante accesibilidad, durabilidad, intercambio y localisacion di e websitenan.
Creacion di websitenan segun e Modelo di Calidad Norma di Web ta ofrece e siguiente bentahanan:
- Accesibel den forma miho y duradero pa hende y mashinnan di buskeda.
- Wesite mas lihe.
- Prepara pa futuro (entre otro: aplicacionnan mobil).
- Restitucion mas halto riba Inversion.
- Miho trabou di dunamento di encargo.
- Manehamento di risico administrativo.


text:
Caminda maritime rapido pa Aruba, Corsou y Bonaire un paso mas cerca
Hulanda ta duna sosten na e iniciativa pa desaroyo di un conexion diario rapido di barco entre e tres islanan: Aruba, Corsou y Bonaire. Un conexion vice versa asina via lama ta duna un impulso importante na economia di e islanan y ta contribui na mehoracion di e trafico di persona y mercancia entre e islanan. Esaki ta loke minister Plasterk (di Asuntonan Interno y di Relacionnan di Reino) a bisa den su discurso di apertura na e Conferencia di Reino na Corsou.
Entretanto un estudio di factibilidad a cuminsa riba encargo di Aruba, Corsou y Bonaire. Despues di su completacion lo tin claridad riba e condicionnan esencial necesario, manera facilidadnan di haf y proceduranan di aduana y inmigracion. Awo caba tin claridad, cu intercambio di dato y un bon cooperacion entre e departamentonan concerni di e tres paisnan Aruba, Corsou y Hulanda, ta necesario. Hulanda ta desea di haci esaki posibel y hunga un rol activo y coordinativo, door di brinda mas sosten tecnico riba tereno di ICT y asuntonan huridico.
E efectonan economico y social pa Aruba, Corsou y Bonaire por ta enorme, si habrimento cu un conexion diario rapido di ferry, transportacion mas barata di hende y di mercancia bira posibel. Actualmente no tin un bon conexion di boto y tur cos mester tuma luga via aire. Cu un conexion di ferry e mercado (di venta) pa comercio mesora lo bira mas grandi y lo bira tambe mas facil y mas interesante pa bira mas activo riba mas isla. Tambe lo surgi mas posibilidad pa turismo y otro formanan di dunamento di servicio. Ta stimula desaroyonan di sociedad, tal manera mas posibilidad pa preparacion, capacitacion y trabou. Tambe biahamento pa e pueblo, cu hopi biaha tin famia riba mas isla, ta bira mas facil y mas barata.


text:
Driemasterstraat – Diahuebs atardi polisnan ta bay altura di Club Euphoria na Madiki. Aki nan e conoci di nan Babalu, tawata tin un cuchiu den su poder y tawata kier a hinka un persona.
Na yegada polisnan mes ora a detene Babalu y kita e cuchiu for di dje.
E persona cu e kier a hinka tawata su propio ruman, cu ta un hart pashent. Ambos lo tawata bou di influencia y e ruman a splica polis cu e tin miedo di Babalu, paso e lo por bay mate of maltrate.
Polis a consehe pa pasa warda mas laat y entrega keho contra Babalu.


text:
Te con leu nos por yama un relacion stimacion/amor? y ki ora e ta bira obsesion?
Den pasado Aruba a yega di conoce varios crimen pasional, ora amor bira obsesion, jaloezie cuminsa domina e relacion amoroso, ta traha caminda pa violencia y esaki por caba fatal.
Un biaha mas nos lo dedica historia di Aruba na un crimen pasional cu a sacudi henter e comunidad di Aruba. Un homber cu a laga jaloersheid domin’e, su pasion di amor a bira odio y a caba den un tristo asesinato.
Ambos persona cu tabata den e relacion amoroso aki, no ta na e mundo aki mas, pero si nan a laga atras un les importante pa tur persona cu ta bibando actualmente den un relacion amoroso cu ta wordo domina pa obsesion, jaloersheid y abuso. Relacionnan asina aki, mayoria di bes por tin un final devastador. Niun persona no ta pertenencia di otro, cada persona ta unico, tin su mentalidad, su caracter, su pensamento y su ideanan, esakinan mester wordo respeta.
Nos lo usa nombernan fictioso, e dama nos lo yam’e Brenda y e homber nos lo yame Robert.
Na Corsou na aña 1958 a nace for di un famia un baby mucha muher cu no tabata sa kiko destino tabata tin prepara pa su persona. Hunto cu su famia nan a bin biba na Aruba.
Amor di su bida
Na un edad hoben Brenda a fall in love, cu un homber cu nos lo yama Robert, segun nos a compronde e homber tabata un homber casa. Ambos tabata locamente enamora di otro, te cu Robert a laga su casa y a bay biba cu Brenda, e amor di su bida.
E vlam di e candela amoroso a cuminsa baha
E amor tabata mustra asina bunita, pero despues di un tempo e vlam di e candela amoroso a cuminsa baha, obsesion y jaloersheid a tuma over. E pareha a cuminsa ta pleita y discuti masha hopi mes, Robert tabata manera obsesiona cu Brenda.
E problemanan den e relacion a keda escala y riba 10 di maart 1979, e situacion a bay completamente for di man.
Odio y rabia a domina
Diasabra 10 di maart 1979, Brenda tabata den su auto den Dr. Henriquezstraat, na momento cu un auto mericano blanco grandi a cer’e y a dal contra su auto. Brenda a spanta y a dal para, den e otro auto e por a mira Robert full hostina, e auto no ta di Robert, pero lo a fia esaki for di un comerciante cu tin su negoshi den Havenstraat.
Den Dr. Henriquezstraat
Bou menasa di un cuchiu
Brenda a vries y bou menasa di un cuchiu grandi, Brenda a haye obliga di drenta den auto cu Robert. Djie Robert a cuminsa core rond riba camindanan di Aruba, durante e coremento un interogacion, pleito y hopi discussion tabata tumando luga.
Ponton destino final di Brenda
Na dado momento na Ponton, banda di e antene di Voz di Aruba Robert a dicidi di hinca e auto den un mondi, bou matanan di kwihi. Aki ta caminda Robert den su rabia a cuminsa hinca Brenda cu e cuchiu cu e tabata tin den su poder. Brenda den su ansha a trata na habri e porta di e auto pa asina huy for di Robert, pero e hincanan tabata tabata hopi serio, e la logra baha for di e auto, e la dal algun stap alehando un poco for di e auto, pero a cay abou cu e cuchiu ainda pega den su lomba.
Auto hinca den mondi na Ponton
Robert a cambia di idea y a bay cas
Robert a baha for di e auto y spanta pa locual e la caba di haci. E la hisa Brenda den su brasa y a carg’e pone bek den auto, cu e intencion di bay warda di polis. Pero na caminda e la cambia di idea, e la bay su cas.
Ruman di Robert a bay polis
Robert a yega cas y a topa cu su ruman homber, e la conta su ruman locual e la caba di haci y a bis’e cu Brenda ta herida y ainda ta den e auto. Esaki tabata den careda di 3’or y mey di atardi cu e ruman homber di Robert a presenta na Warda di Polis na Oranjestad. E la yega cu e auto y cu Brenda seriamente herida den e auto. E ruman a conta polis kiko Robert a caba di haci y cu e victima ainda ta den e auto.
Brenda a fayece y Robert no kier a biba mas
Polis mesora a pidi pa un ambulance, Brenda a wordo transporta cu hopi urgencia pa hospital, pero lamentabelmente tabata hopi laat caba. Na yegada na hospital dokter a constata morto di Brenda di apenas 20 aña.
Warda di polis Oranjestad
Mientras cu e ruman di Robert a bay warda di polis, Robert a pasa man pa alcohol, e dal varios bitter y a guli un cantidad di pildo. Despues cu e la realisa kiko e la haci, e no kier a biba mas.
Robert deteni
Un rato despues cu e ruman a bay warda di polis, Polis a bay na e cas y a detene Robert. E la wordo hiba warda di polis, pero door cu e tabata bou influencia di alcohol y pildo, e la bay den un shock y a wordo transporta cu urgencia pa hospital. Autoridad mester a warda algun dia pa por cuminsa cu e investigacion.
Robert hiba cu urgencia pa hospitaal
Reconstrucion di e asesinato
Diahuebs 15 di maart 1979, a tuma lugar e reconstrucion di e asesinato, den presencia di algun recherche y Fiscal Arps. Durante e reconstruccion e recherche Fransisca a hunga e papel di e victima. Un linial a wordo usa como e cuchiu cu Robert a hinca Brenda cu ne.
Reconstruccion di e asesinato
Hunto pa eternidad
Segun informacion di e tempo ey, Brenda ta dera na Santana Catolico den Caya Ernesto Petronia, despues di 4 aña y 7 luna Robert a fayece. Robert a wordo dera hunto cu Brenda.
Na final por bisa e amor tabata mas grandi cu dolor, cu tristesa y morto. E asesino y e victima ta sosega hunto den e mesun graf pa eternidad.


text:
Interviews
Home Interviews
AUDIO: Entrevista cu Sra.Solange Tchong di AZV
2 solange azv prijs den botica no ta azv si no e boticanan
AUDIO: Sra Iraida Thijsen di IBISA ta splica kiko e fecha di 29 di...
2 Sra Iraida Thijsen di Ibisa tur hende y provecionalla ta purba yuda pa informa y educa pero mayornan mester yuda mas
AUDIO: Ghislaine Koeiman Di fundacion Famia Plania, september a duna hopi atencion ariba e...
Ghislaine Koeiman Di fundacion Famia Plania ta splica cu e luna di September ta bon pa pra keto riba e tema di condon
AUDIO: Harold Kelly di Museo Arqueologico Nacional Aruba
Harold Kelly di Museo Arqueologico Nacional Aruba
AUDIO: Presidente di Fundacion Refugio Social Franklin Ridderstaat awor lo tin un lugar pa...
2 Presidente di Fundacion Refugio Social Franklin Ridderstaat a puntra con a yega na un idea asina
AUDIO: Edward Maduro Presidente di SADA ta lamenta locual Minister ta papia di Cuerpo...
2 Edwaurd Maduro Presidente di SADA ora bo ta traha serrio bo no ta manda un cuerpo asina importante bay atras
AUDIO: Sr.Kelly miembro di SEPPA representando trahadornan di Post kantoor, a splica tocante nan...
Sr kelly Miembro di Seppa representando trahadornan di Post kantoor ta splcia dicon nan ta di dia den accion
Audio: Frans Ponson a elabora ariba prijs di gasolin y di container
Frans Ponson di CAo ta bisa cu gasloin a baha contiener a baha y prijs no ta bahando
AUDIO: Docente Mireille Sint Jago tambe ta splica dicon ta importante pa educa nos...
Mireille Sint Jago tambe docente ta splica dicon ta importante ta bon pa educa nos hobenan
AUDIO: Docente Marlien Dokman ta splica ariba un projecto di esclavitud cu lo tuma...
Marlien Dokman docente ta splica riba un projecto di esclavidut cu lo tuma lugar na simar 25 di September


text:
“I love my Body” friends,
Manera nos a anuncia den nos conferencia di prensa diaranson ultimo,
“I love my Body on stage” goes Cas di Cultura pa un solo anochi!
E obra teatral “I love my Body on Stage” crea y dirigi pa voluntarionan di Rode Kruis Aruba
tin como tema entre otro embaraso hubenil, droga & alcohol, sugardaddy & sugarmommy.
Bin enjoy un anochi great cu nos pa hunto cu Upgrade Music nos clausura “I love my Body 2012”
Adhunto nos ta manda e poster cu mas info!
See you @ cas di Cultua 2 di april 2012.


text:
ORANJESTAD, 15 februari 2021
Desde Maart di aña 2020 te cu awe 15 di februari 2021 por señala cu un total di 7438 persona a keda registra positivo pa COVID-19 na Aruba. Di e 7438 personanan aki 7062 tawata resident di cual 68 a fayece a consequencia di COVID-19. Edad di esnan cu a test positivo ta varia, pero e grupo mas afecta ta e grupo di edad 25 pa 54 un grupo di edad hopi activo den nos comunidad. E 7062 residentenan positivo, ta representa un averahe di 6% di nos poblacion segun e ultimo cifrasnan di Centrale Bureau of Statistics Aruba.
Di e 7062 residentenan positivo 68 a fayece, cu ta representa casi 1% di esnan positivo. Entre esnan cu a fayece e edad average ta 74 aña, caminda e mas jong cu a fayece di COVID-19 tawatin 36 aña y esun di mas edad tawatin 94 aña. E grupo di edad unda mas persona a fayece ta 75 aña y mas grandi. Den e categoria aki 38 persona a fayece, di cual ‘cardio vascular disease’, obesidad, presion halto y problema di rion ta algun di e malesanan cu e personanan aki tawata sufri di dje.
Conclucion :
Si tuma nota cu solamente un averahe di 6% di nos poblacion a test positivo pa medio di un PCR test y tambe teniendo na cuenta segun estadisticanan 50% di esnan cu bin den contacto cu e virus di COVID-19 ta desaroya sintoma. Esaki significa cu ainda un cantidad grandi di nos comunidad ta vulnerabel pa e virus, vulnerabel pa desaroya sintoma, complicacion y asta fayece pa motibo di COVID- 19.
Esaki ta e motibo pakico e vacuna contra COVID-19 ta di gran importancia pa nos poblacion. E cantidad di personanan cu ta proteha contra COVID actualmente ta relativamente abou compara cu esnan cu ainda ta na peliger di haya COVID, bira hopi malo y te asta fayece.
Solamente pa medio di e vacuna lo por brinda proteccion contra e virus. E vacuna lo proteha bo di haya un infeccion cu COVID, evita cu bo por haya sintomanan grave cu por tin consequencia fatal of di sigui plama e virus.


text:
kama subi-baha (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 189 bia
- deskripshon: kama ku bo por kambia pa loke ta altura i/òf forma, na moda ku kuido di e usadó ta bira mas fásil i tambe por hasi modifikashon pa kama ta mas konfortabel posibel.
- kama ahustabel
- deskripshon hulandes: In hoogte verstelbaar bed, ofwel hulpmiddel bij de verpleging en/of verzorging en om de zelfredzaamheid van de gebruiker te bevorderen.
- hulandes: hoog-laagbed
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
kama subi-baha
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
kama subi-baha
anterior i siguiente


text:
WILLEMSTAD — Djaweps último, dia 4 di ougùstùs, e prestigioso proyekto di FDDK “Pedagogia Deportivo” a avansá pa su último fase ora ku ofisialmente a introdusí e tres trainernan aspirante di Kòrsou pa ku e proyekto aki.
E proyekto “Pedagogia Deportivo” ta enserá ku dosentenan lokal ku tin nivel di HBO kombiná ku instruktor nivel MBO lo sigui un kurso di pedagogia konhunto partí na dos nivel. E meta prinsipal siendo un kapasitashon di e dosentenan nivel HBO pa den futuro nan mes duna e kurso riba nivel lokal i paralelo na esaki un kurso ku e meta pa sertifiká algun hóben instruktor di deporte ku ya kaba tin nan sertifikado nivel MBO di entre otro CIOS i CDC.
Ku e sertifikado di pedagogia aki e instruktornan nivel MBO por asistí den lès di edukashon físiko den skolnan di enseñansa di fundeshi.
FDDK ya pa vários tempu aktivamente ta propagandá kapasitashon di instruktornan ku e asina yamá “Sport Pedagogisch Getuigschrift” pa asina entre otro, halsa e nivel na spesífiko enseñansa di fundeshi pero tambe pa kumpli ku rekisito legal pa por duna lès independiente di deporte i moveshon.
Despues di un periodo di aklimatisashon kòrtiko pa e dosentenan kubano e kurso intensivo “Pedagogia Deportivo” di tres luna lo kuminsá ofisialmente den luna di ougùstùs aki.
FDDK ta spera ku a largo plaso su inisiativa i aporte pa halsa nivel di formashon deportivo pa en partikular e hubentut den enseñansa di fundeshi, lo tin un futuro “spin off” positivo.
Dor di un formashon pedagógiko mas fuerte e futuro dosentenan por logra diferente efekto positivo riba diferente tereno, entre otro riba aktuashon sosial, salubridat públiko (en partikular e guera kontra obesitas) pero tambe riba nos prestashon deportivo internashonal en general. E proyekto aki ta wòrdu finansiá pa Fundashon Konstruí Awe i Mayan.
FDDK su meta final ta pa trese kambio den nos struktura di edukashon físiko ku ta kompletamente destrosá. Edukashon físiko ta base di nos deporte!
Riba potrèt por mira drektor di FDDK, sr. Thakai Doran huntu ku e tres futuro dosentenan Laennon Rumay, Clinton Phelipa i Corgelino Djaoen, akompañá pa managernan Willy “Junny” Harms i Naïsha Santiago di FDDK.


text:
Kralendijk – Habitantenan di Kas di Kuido di Fundashon Mariadal, FM, a haña nan promé bakunashon kontra e vírùs di corona. Ta bai pa mas ku dos terser di e grandinan ku ta biba aya.
Awe mainta personal di kuido di Fundashon Mariadal a pasa nan e angua na e kas di kuido. E habitantenan di Kas di Kuido ta kai den e grupo di enfoke di esnan riba 60 aña ku ta bakuná for di promé di mart.
E último dianan, hefenan di sekson di Kas di Kuido a tuma kontakto ku famianan outorisá i personanan di kontakto di e grandinan pa papia tokante bakunashon. Algun di nan a papia tambe ku e dòkternan ku ta trata e grandinan pa haña mas informashon. Finalmente dos terser di e apoderadonan a duna pèrmit pa laga bakuná nan miembro di famia òf ser kerí.
Hulanda
Na Hulanda a bakuná basta habitante di kas di kuido kaba. Segun RIVM ya kaba por mira e efektonan positivo di esei. E kantidat di infekshon bou di habitantenan di kas di kuido ta baha.
Also read:
- Mas ku 700 hende a registrá pa landa bai Klein Bonaire
- Servisio di Impuesto di Aruba ta registrá 3.129 pagadó di impuesto nobo
- Tresshen persona a bini aserka den 2021
- Komersiantenan di Kaya Souer Bartola soprendé pa komienso di drechamentu di kaya inesperá
- Gezaghèber Rijna ta rechasá ponensianan di Follow the Money


text:
Deporte
Karera softbolistiko di e gran Asila Finies
WILLEMSTAD (C) – Asila mes a kuminsá Hunga bala den bario riba plenchi di saliña. Aki mayoria mucha ta bai pa hunga den oronan di atardi i e tambe ta forma parti di e grupo aki
Un bisiña kende tabata sigi e gana ku Asila tin pa hunga bala a yamami i a disidí di hinka mi den un ekipo di softball Piri Piri. Den e ekipo aki mi a militá nèt un aña. Pero ma siña hopi i e deseo pa sigi hunga a kuminsá Aki por bisa mi karera den sòftbòl a kuminsá.
Despues mi a pasa pa e ekipo di Cardenales. Den Cardenales mi a hunga sòftbòl hopi aña i ku vários bon hungador di e tempu ey.
Ta den e ekipo di Cardenales nos a pone un paro na e racha di e Pichingolo, e tempu ei nos a hunga na Little League Ballpark.
Den e tempu ei den Cardenales nos a lanta un ekipo hubenil tambe pa duna aporte na formashon di hóbennan den bario.
Hungando bala den Cardenales mi wòrdu selektá pa vários selekshon pa bai representá nos pais den eksterior.
E tempu ei Kòrsou tabata forma parti di Antia.
Despues ku Cardenales a kibra mi a drenta Pichingolo pa un tempu largu tambe.
Hungando bala den Pichingolo, Nos goso a lanta un ekipo di 35+ mi a djòin Nos goso
Tanten mi tabata retirá tiki tiki for di fast pich. Pero a sigi hunga/
I awor aki mi ta dediká tempu na 35+ i 50+
Deporte
Dia 8 di òktober próksimo: Roman Fury, ruman di Tyson lo Debutá…
Tyson Fury tin un ruman hòmber di 25 aña ku ta train huntu kuné, i ta kla pa debutá den bòkseo profeshonal.
Nòmber dje ruman di Tyson Fury ta Roman Fury ku ta bringa den e kategoria krusero.
Roman Fury lo debutá dia 8 di òktober próksimo.
Tyson Fury su ruman ta bisa ku Roman tin bon talento.
Roman mes ta bisa ku ta su deseo di bringa pa titulo.
“Mi ke bringa pa titulo”, asina Roman Fury a deklará.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
Informe Anual Fundashon pa Konsumidó
Tur aña Fundashon pa Konsumidó ta responsabilisá su entrada di supsidio di gobièrnu medio su Informe i Sifranan Anual. Den e rapòrtnan aki Fundashon pa Konsumidó ta deskribí aktividatnan ku nos fundashon a desplegá den transkurso di kada aña i e medionan finansiero ku a keda uzá pa hasi esaki. A base di un petishon di supsidio anual na Ministerio di Desaroyo Ekonómiko, trahá konforme un Programa di Eksihensia di gobièrnu, Fundashon pa Konsumidó komo organisashon outónomo ta kumpli ku su metanan pa salbaguardiá derechinan i empoderá konsumidónan di Kòrsou. Tur esaki konforme Ordenansa di Lei di Supsidio di 2007, Subsidieverordening Curaçao 2007 (A.B. 2007 no. 104).


text:
Philip (Fifi) Rademaker ganador “Premio Cola Debrot 2021”
Philip (Fifi) Rademaker ganador “Premio Cola Debrot 2021”
Geplaatst op 21 September 2021 dor di Ministerio Enseñansa, Siensia, Kultura & Deporte
WILLEMSTAD – E premio Cola Debrot pa 2021 ta keda otorgá na sr. Philip (Fifi) Rademaker pa su esfuersonan grandi brindá riba tereno di literatura. “Premio Cola Debrot” ta un premio riba tereno kultural ku for di 1968 ta keda otorgá na un persona òf organisashon ku a hasi trabounan meritorio riba tereno di arte. E diferente kategorianan di arte ku ta keda premiá ta: arkitektura, arte visual, baile, folklor, literatura, músika, teater òf siensia. E aña akí a toka turno na e kategoria di “Literatura”.
Gobièrnu di Kòrsou ta felisitá sr. Philip (Fifi) Rademaker pa kere den Kòrsou, den positivismo i un konstrukshon sano di nos pais. Su kontribushon ta stimulá i guia un gran parti di nos komunidat pa amplia i elevá nan konosementu pa medio di literatura.
E proposishon pa otorgá Premio Cola Debrot ta keda hasí pa Konseho Kultural Kòrsou ku tur aña di nobo ta instituí un komishon independiente pa skohe ganador di e prestigioso premio. E aña akí entrega di e premio no a logra tuma lugá riba 4 di mei (fecha natal di Cola Debrot) pa motibu di sirkunstanshanan di COVID-19 i “lockdown”. Premio Cola Debrot ta konsistí di un boton di oro representando e flor di laraha, un sertifikado i un suma.
Gobièrnu ta yama danki na Konseho Kultural Kòrsou pa un tremendo trabou i ta informá ku entrega di e premio ta tuma lugá 1 di òktober 2021.


text:
Nieuwe Haven: Un ratu pasá korte di promé instansha a dikta sentensia den kaso “Themis”.
E akusado Robere Lucas a keda kondená na 14 aña di prizon. Pa loke ta trata e akusado Charlton Lake, el a keda kondená na 8 aña di prizon. Stephanie Philips a keda kondená na 6 aña di prizon i por último Adrian Evelina a keda kondená na 21 luna di prizon.
“Themis” ta un investigashon di krimennan kometé den diferente pais den Reino Hulandes i otro pais pafó di esaki. Speshal pa e investigashon aki a forma un tim di reshèrshi ku ta konsistí di miembro di kuerponan polisial di Sint Maarten, Kòrsou, Aruba i tambe e Tim di Koperashon di Reshèrshi (RST). E tim aki ta kai bou di mando di Ministerio Públiko di Sint Maarten i Ministerio Públiko di Kòrsou. E 4 akusadonan aki a keda akusá di ta involukrá den krimennan di e organisashon kriminal NLS. E krimennan tin di haber ku kasonan di asesinato, trafikashon di droga i labamentu plaka. Segun OM, tur e kuater akusadonan tabatin un kontakto direkto ku e lidernan di NLS ku ta Shurendy “Tyson” Quant i Urvin “Nuto” Wawoe.


text: KRALENDIJK – Awe 22 di òktober ta nèt 10 aña ku e avion ku registrashon PJ-SUN di e kompania Divi divi Air, a hasi un aterisahe di emergensia den laman pegá ku Klein Boneiru. Piloto di e avion, Robert Mansell (32) a pèrdè su bida. E 9 pasaheronan ku tabata bordo di e avion, si a logra sobrebibí. E aksidente aki riba 22 di òktober 2009 a sakudí Boneiru i Kòrsou. E avion di Divi Divi Air, buelo DVR014, tabata un buelo for di aeropuerto Hato di Kòrsou pa aeropuerto Flamingo di Boneiru. E avion a lanta buelo for di Kòrsou sin problema. Tabata 10 minüt despues ku e avion a lanta, ku e motor na banda drechi a kai afó. Piloto Mansell a disidi pa sigui e buelo riba un motor, sperando di por alkansá aeropuerto Flamingo. Pero tabata na masomenos 24 mia pabou di Boneiru ku e piloto a informá toren di aeropuerto Flamingo ku e no ta logra yega pista di aterisahe bulando riba un motor so, i e lo tin ku hasi un aterisahe di emergensia den laman. E avion (Britten-Norman BN-2A Islander) na e momentu ei a kuminsa pèrdè altura. Pasaheronan a konta ku e piloto no a komuniká ku nan na niun momentu tokante loke tabata pasando i solamente a indiká na nan pa bisti nan chaleko di salbabida, mientras nan tabata mira kon e avion tiki tiki tabata pèrdè altura. Tabata tin pasahero ku no a logra di bisti e chaleko di salbabida. Na momentu ku e avion a ‘ditch’ den laman na masomenos 930 meter for di kosta di Klein Boneiru i 5.6 kilometer for di Boneiru, tur nuebe pasahero a logra sobrebibí sinembargo kapitan Robert Mansell a pèrdè su bida. Despues di e impakto, el a keda pegá den kòkpet i a bai profundidat di laman ku e avion. E pasaheronan a konta ku Mansell tabata leshoná na su kabes i a pèrdè konosementu, mirando ku e no trata na niun momentu pa sali for di e avion òf yuda pasaheronan. Tin pasahero ku a intentá na sake, pero no a logra. Botonan di buseo ku tabata den bisendario mesora a yega serka i reskatá e nuebe pasaheronan. Tabata 2 luna despues, ku ekiponan basta sofistiká, ku a logra saka e avion for di den laman. E restunan di Mansell tabata ainda den e avion.


text:
KRALENDIJK – Hóbennan na Hulanda Karibense ku lanta den pobresa, mayoria di biaha ta kai den un sírkulo visioso di problema. Por ehèmpel na hopi okashon hóbennan tin eskases na alimento saludabel i ta kore un riesgo mas grandi di haña nan mes den situashonnan kaminda tin violensia doméstiko i abusu. Pa kibra e sírkulo visioso akí ta nesesario pa atendé ku e pobresa ku ta reina bou di e hóbennan akí mas lihé ku ta posibel. Ta hopi importante pa tantu Rijksoverheid komo e entidatnan públiko traha huntu riba esaki. Esaki ta loke Nationale ombudsman i ombudsman pa mucha ta rekomendá den nan rapòrt ‘Ta relevante unda bo kuna a para’.
Reinier van Zutphen di Onbudsman a papia tokante rapòrt pa loke ta trata hóbennan ku nan a atendé ku ta tópiko di dia. “Tin un diferensia entre un hóben ku a nase na Boneiru, e situashon ta diferente for di esun ku a nase na Venezuela. Meskos ta e kaso pa esun ku a nase na Amsterdam. E oportunidat ku e hóbennan ta haña ta varia, sinembargo no mester ta asina ku sierto hóben no tin e oportunidat pa logra. Esnan ku tin difikultat simplemente mester di mas atenshon pa nan logra. Nos a papia ku un kantidat enorme di hende, spesialmente e hóbennan. Tin problema pa loke ta trata di lugá di biba pa esnan ku ta studia, finansieramente, pobresa i mas. Nos a pone tur kos riba papel pa asina tin un bista kon e situashon ta. Ta notabel ku e mes un problema ta ripití. Pues un hóben ku ta pober no por studia i si e no studia e no ta haña trabou. Si bo no traha bo no tin sèn i sin e sèn bo no ta yega na un bibienda. Mester kibra e sirkulo, loke ta meta di e rapòrt ku nos a traha. Nos a trese 4 tópiko for di e rapòrt. Tin nesesidat pa hóbennan tin oportunidat pa nan por biba riba nan mes. Hopi di nan ta bibando serka mama i tata. Hopi hende ta biba huntu, pa motibu finansiero. Hürmentu di lugá pa e hóben bai biba ta asina haltu ku e no ta pagabel pa nan. Mester yega na un forma kisas algu manera un ‘campus’, pa e hóben por biba aden. Otro problema ta ku tin hopi muhé hóben ku tin difikultat pa por hiba nan yu un krèsh, debí ku tin skarsedat di akohida pa mucha. Nan tin ku keda sin bai traha pa por wak e yuna kas. Si bo ta un mama hóben ta hopi difísil si bo ta deseá pa kontinuá ku skol. Si bo bai skol bo ta pèrdè e ònderstant i no por perkurá pa e yu. Di e manera aki no ta kontinuá ku skol. Mester bin un fin na e situashon aki. Tin hóben ku ta deseá pa bai studia na Hulanda, debí ku aya tin loke nan ta deseá pa studia, sinembargo nan no ta bin na remarke pa beka, debí ku nan no tin 18 aña. Esaki ta konta pa hóbennan di Boneiru, Saba i Sint Eustatius. E kantidat di hóben ku e nesesidat menshoná ta hopi. Sierto momentu nan ta obligá pa hasi algu ku nan no ta deseá, pasobra no tin otro alternativa.
Sírkulo visioso di pobresa
Otro kos ta ku ta sosodé, tin hopi mucha ku mainta ta bai skol sin kome. No tin pan na kas. Hopi no tin sufisiente sèn pa nan kome. Na Boneiru ta hopi karu pa por biba. Un kònkòmber ta kosta 2.49 dòler i dia tras dia ta bira mas karu. Kompará ku Hulanda na Boneiru ta karisimo pa por biba. E entrada ta hopi abou. Pues si bo ta traha bo ta gana tiki sèn i komestibel ta karu. Pues e hende no por kome salú. Un hende ta tuma desishon pa biba den un kas di hür, sinembargo e no por kome salú. Esaki ta loke ta bini hopi dilanti”, van Zutphen a bisa.
Margrite Kalverboer, Ombudsvrouw pa mucha: ‘Hóbennan ku lanta den pobresa hopi bia no ta eksperensiá un problema so, sino un skala di problema riba diferente tereno. Nan ta haña nan den un patronchi di ripitishon ku ta sigui di generashon pa generashon. Ta importante pa kibra esaki.’
Komo konsekuensha di pobresa, e hóbennan aki hopi bia tin falta di kuminda salú. Banda di esaki e strès, ku e bida den pobresa ta trese, por kondusí na e echo ku mayornan ta ménos kapabel pa kria nan yunan bon. E riesgo riba violensia doméstiko i maltrato di mucha ta bira mas grandi. I esei por kondusí na problema mental. Mas aleu pobresa tin un impakto riba e oportunidatnan di desaroyo pa hóben, pasobra pobresa ta kompañá pa bibienda mas malu i ménos partisipashon na aktividatnan sosial. Pobresa hopi bia ke men ku e muchanan ta kuminsá skol ku un atraso kaba, loke ta pone nan kore un riesgo mas grandi di kita skol sin diploma. Asina ta bira mas difísil pa haña un trabou ku sufisiente entrada. E atrasonan ku e hóbennan ta haña den diferente área kasi nan no por alkansá mas. E konsekuensha di esaki hopi bia ta ku, ora nan mes haña yu, nan ta pasa e pobresa i e falta di oportunidat pa e siguiente generashon.


text:
KOMUNIKADO DI KUERPO POLISIAL KORSOU : KASO DI TIRAMENTU KU MORTO
KOMUNIKADO DI PRENSA
208 / 2019
30 mei 2019
Kaso di tiramentu ku morto.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 29 di mei 2019, alrededor di 21.20’or, Sentral di polis a risibí informashon ku
tabatin un kaso di tiramentu na altura di un toko den Kaya Antonia F.M. Newton-Corthals i
kaminda un hòmber lo tabata seriamente heridá.
E promé unidat polisial ku a yega na e sitio, a bin topa un hòmber drumi abou ku algun
herida di bala na altura di su kabes, pechu i brasa i no tabata duna señal di bida.
A pidi presensia di ambulans, pero na nan yegada, e personal aki no por a hasi nada mas pa
e víktima.
Dòkter di polis ku a presentá na e sitio, a konstatá morto di e hòmber Kendrick Misael
Sophia, nase na Kòrsou dia 30 di mart 1991.
For di investigashon preliminar a sali na kla ku e víktima tabata pará huntu ku algun persona
na altura di e toko, na momentu ku dos hòmber a yega ku armanan outomátiko i los algun
tiru dirigí riba e víktima.
Despues di nan akto, e dos sospechosonan a bandoná e sitio na pia.
Riba òrdu di fiskal di Ministerio Públiko a konfiská e kurpa sin bida pa mas investigashon.
Investigashon den e kaso aki ta kontinuá.


text:
HAPON — Selekshon di Reino ta keda na bida den e Klásiko Mundial di Beisbòl derotando Israel ku skor di 12-2. E ekipo di Reino a drenta e partido di awe básikamente ku lomba kantu di muraya.
Diferente na e otro partidonan, awe si e picheo di Reino a mustra su kara. Tabata Jair Jurrjens ku a habri riba montikulo pa e selekshon di Reino i tabata sublime. Jurrjens a picha seis entrada sólido, permitiendo solamente un kareda riba sinku hit miéntras ku e la poncha sinku.
Resúmen di e partido, kortesia di MLB.com
Banda di picheo e ofensiva di e selekshon di Reino tambe a klik awe. Manager, Hensley Meulens a hasi algun kambio den aliniashon i esaki a duna fruta. E selekshon di Reino a anotá dos kareda den di dos entrada riba hit empuhador di Yurendell de Caster(5-3).
Den di tres entrada e selekshon di Reino a añadí kuater kareda mas. Akinan tabata Wladimir Balentien(4-3), Didi Gregorius(3-2) i Shawn Zarraga(5-2) ku a empuha e kareda.
Selekshon di Reino ta ripití den di kuater entrada ku kuater kareda mas. Un biaha mas tabata Wladimir Balentien i Didi Gregorius ku a empuha e karedanan pa hasi e partido 10-0.
Den di ocho Didi Gregorius ta empuha su di sinku kareda di partido, konektando un fly di sakrifisio pa empuha Jurickson Profar(3-1). Shawn Zarraga tambe ta empuha un otro kareda, konektando un single pa empuha Wladimir Balentien.
Ku 10 kareda diferensia e partido ta terminá pa motibu di regla di miserikordia.
Sigiuentemente, e selekshon di Reino ta enfrentá Cuba. Ku un viktoria e selekshon ta garantisá su pase pa e semifinal di e Klasiko Mundial na Los Angeles. E partido kontra Cuba lo ta djamars, 11’or ora lokal di Kòrsou.


text:
ORANJESTAD ARUBA, 17 september 2020
Constantemente Crisis Team y Gobierno di Aruba ta evalua desaroyonan rond di covid-19 na Aruba. Entre otro con e transmicionnan ta sosode, cua medida lo por introduci pa baha e transmicion y evalua si e medida tin efecto.
Abase di e ultimo resultado cu ta señala cu covid ta transmitiendo su mes na pia di trabou, bou coleganan di trabou. A tuma e desicion di cambia e maneho anterior y haci tapa boca obligatorio pa tur persona sin exepcion den cualkier interior di localidad.
E maneho anterior tawata laga e posibilidad pa entre coleganan no mester bisti tapa boca y solamente e cliente of bishitante tin pa bisti esaki.
Cu e maneho nobo tur persona sin exepcion tin pa bisti tapa boca den interior di cualkier localidad pa yuda reduci e transmicion.
Ta importante pa bisti e tapa boca segun e siguiente indicacion.
• Na momento di bisti un tapa boca, wanta esaki su horeanan y no mishi cu e parti cu ta bay sinta na boca y nanishi.
• Bisti un tapa boca adecuado cu ta fit na e cara y cu no ta laga espacio habri na banda tampoco na e nanishi.
• Remplasa un tapa boca humedo pa uno nobo.
• Tapa boca di paña, mester wordo laba cu awa y habon y poni seca den solo. Tapa boca desechabel mester wordo tira afo den bari di sushi.
• Despues di kita un tapa boca y prome cu bisti uno nobo laba man pa evita transmiti micro organismo di e tapa boca bieu pa esun nobo.


text:
Row_Roo un karpinte
ku ta duna sushi balor. Na momentu ku mi a regresa mi dushi isla Kòrsou despues 5 aña di desaroya mi hòbinan, mi tabata sigur ku lo mi kier a hasi algu ku palu.
Mirando ku e ofishi di karpinte ta kore den mi vena, mi tata i mi tawela ta karpinte. Pero ami kier a hasi algu destinto, mi a bai traha i siña albes mala maya for di otro karpintenan pa mi por retanan ku mi lo ta miho ku nan.
Despues di un periodo di kasi 2 aña ku mi a siña i haña eksperensia den e profeshon aki.
Mi a kuminsa mi aventura komo karpinte solista, mi a bin topa algu palu bieu;para den kura i mi a kuminsa krea produkto nan di utilidat pa kas, kura i negoshi.
Einan e idea a lanta ku mi por hasi uzo di e profeshon aki pa kambia image di mi bario, mirando e kantidat di muchu hòmber ku no tin nada di hasi despues skol i ku lo kier hasi algu ku nan man i mi opta pa pasa konosementu di karpinte pa nan.
Kon mi ta hasi esaki?
Mi ta siña hobennen karpinte di guy flo, kual ta kontrali di loke nan ta siña na skol, esei ta ensera tur mal maya di karpinte kual ta pone nan kapta e profeshon masha lihe mes.


text:
KRALENDIJK – Awe djarason 8 di aprel 2020 den oranan trempan di mainta tim di recherche a bishitá 2 adrès aki na Boneiru. Un kas na Kaya Amsterdam i un kas na Kaminda Djabou. Relashoná ku e investigashon aki a realisá 2 detenshon relashoná ku e kaso di atrako na e kantor di number situá na Kaminda Djabou. Ta trata di un hòmber di 20 aña di inisialnan Z.U.A.P i un otro hòmber di 20 aña di inisialnan B.G.F.
Un di e sospechoso nan a keda detené na su kas i e otro sospechoso a keda detené na su pia di trabou.
E kaso ta sigui bou di investigashon.
FUENTE: KPCN/LIVE99
NOTISIA KU BO POR KONFIA


text:
Oranjestad; Diahuebs ultimo Minister Endy Croes hunto cu colega Minister Glenbert Croes a bishita Consulado di Republica Dominicana pa presencia e lansamento di e proyecto ‘capacitación para dominicanos residentes en el exterior’. E ta un proyecto di formacion den colaboracion cu INFOTEP pa mas di 10 mil Dominicano residencia den 18 pais rond di mundo. Via di e Plataforma ‘Zoom’ a conecta cu 25 otro pais y consulnan di e.o. Chile, Panama, Antigua y Barbuda, Merca, Mexico, Republica Dominicana, Curaçao, Boneiro y Aruba.
Meta ta pa brinda e Dominiconan un miho calidad di bida y brinda nan e oportunidad pa logra un miho trabou na e pais cu e ta resindencia.
E mandatario ta gradici sr. Pedro Ventura, Consul General de la Republica Dominicana pe invitacion y caluroso recepcion. Minister Endy Croes a sigiu bisa cu e ta un bunita proyecto di capacitacion y Aruba mas cu claro ta sostene tur proyectonan cu ta brinda oportunidad pa educa ciudadanonan. Pabien!


text:
International
Nancy Pelosi a ordená: Detené personal i bishitantenan di kapitolio ku no ke bisti tapa boka
This content is exclusive for members
Register or login to unlock this article
International
Despues ku Orkan Ian a kaba di plama Cuba for di otro awor ta rumbo pa Florida
MIAMI – Orkan Ian a pasa ayera duars riba Cuba i a laga un desaster atras ku inundashon i bastante destrukshon.
Cuba tabata den problema kaba ku konstantemente ku koriente ta bai pero awor ku lokual orkan Ian a hasi a pone ku e isla lo bai tuma un bon ratu pa rekuperá.
Awor lokual ta bai pasa ta ku habitantenan na Key West, Sarasota, Tampa, Clearwater i St Petersburg mester prepará ya ku orka Ian ta biniendo den nan direkshon.
Ron DeSantis gobernador di Florida a ordená pa míles di habitante di Sarasota ku ta biba na kosta di Sarasota, Tampa, Clearwater i St Petersburg bandoná nan kas i bai buska un shelter pa keda aden.
Te ainda tin buelonan pa aeropuerto internashonal di Miami pero aeropuertonan di Sarasota, Tampa, St. Petersburg-Clearwater tur buelo a keda kanselá.
Ta pronostiká ku e orkan Ian lo subi tera awe den oranan di atardi i ku ta bini aden ku hopi áwaseru i bientu duru.
Mester bisa ku e (American, Delta, Southwest i United Airlines) a manda tur nan avionnan pa otro parti Florida.
International
Lula Da Silva a akusá Bolsonaro di fomentá violensia na Brazil
SAO PAOLO – Luiz Inacio Lula da Silva kandidato presidensial pa e próksimo elekshon na Brazil a akusá aktual mandatario Jair Bolsonaro di ta fomentá violensia den e pais.
E motibu dikon Luiz Inacio Lula da Silva a akusá Jair Bolsonaro ta debí ku tabatin vários kaso di asesinato kontra simpatisadónan di Partido PT registrá den e último dianan ku a pasa aki. Tin un total di 13 kaso di asesinato registrá relashoná ku diskushon di ken lo ta mihó kandidato pa presidensia di Brazil.
Lokual tin na informashon ta ku tur esnan ku a keda asesiná tabata simpatisadónan di Jair Bolsonaro ku a mata esnan ku ta apoya Lula da Silva.
Tin hasta un kaso kaminda simpatisadónan a baha un muhé na estado for di su outo ku tabatin propaganda di partido PT i maltrat’é seriamente.
Luiz Inacio Lula da Silva a bisa ku a yega momentu pa Brazil kore ku un asesino ku ta plamando armanan rònt
e pais ku su sistema diktatorial.
Ta p’esei Luiz Inacio Lula da Silva a manda un mensahe pa e pueblo Brasileño pa bai vota masalmente dia 2 di òktober próksimo pa kore ku Jair Bolsonaro for di poder.
International
Shakira lo por keda husga na Spaña pa supuesto froude fiskal
BARCELONA – Un wes Spaño a aseptá petishon di fiskalia general pa husga e kantante Colombiana Shakira pa kargo di froude fiskal.
For di aña 2018 fiskalia general ofisialmente a akusá Shakira di a usa profeshonalnan pa traha strukturanan
pa desviá mas ku mitar di su entrada generá.
Ta trata di un total di 14.5 mion euro ku Shakira mester
a paga na belasting entre 2012 pa 2014.
E problema no solamente a bira ku fiskalia general ta eksigiendo 14.5 mion euro sin a pidi 8 aña di kastigu di prizon pa Shakira.
E problema ta unu serio ya ku Shakira tin 45 aña di edat i ta pasando den momentunan hopi difísil emoshonalmente.
Pa kolmo su eks pareha Gerard Piqué ta eksigiendo pa e haña kustodia di su dos yunan ku tin 9 i 7 aña di edat.
Shakira su nòmber real ta Shakira Isabel Mebarak Ripoll ta buskando pa bai radika na Miami pero komo ku e kier atendé ku e problema fiskal ta na Barcelona ainda.
Daily Nobo
Despues ku Orkan Ian a kaba di plama Cuba for di otro awor ta rumbo pa Florida
Lula Da Silva a akusá Bolsonaro di fomentá violensia na Brazil
Shakira lo por keda husga na Spaña pa supuesto froude fiskal
Segun Antony Blinken: Merka ta preparando pa apoya paisnan den Union Europeo ku gas
Na California: Fugitivo di hustisia huntu ku su yu muhé (15) a muri den un interkambio di tiru ku polis
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Curator kier a kobra PDVSA US$41,6 mion pa un debe di US$1.777.740
Rapòrt tokante kombatimentu di tentamentu i diskriminashon den skolnan
Trending
-
Lokal5 days ago
Violadó di yu di kriansa a bai apelá kastigu i a haña mas aña aserka
-
Lokal6 days ago
Kuminsá orientá mucha di skol di trempan riba tentamentu na skol
-
Lokal5 days ago
Mark Mingo ta demandá OM pa miones di florin!
-
Lokal6 days ago
Curator kier a kobra PDVSA US$41,6 mion pa un debe di US$1.777.740
-
Lokal6 days ago
Rapòrt tokante kombatimentu di tentamentu i diskriminashon den skolnan
-
Lokal6 days ago
YDK a haña but di Sociale Zaken Ulanda i mester paga Bijstand bèk
-
Sosial6 days ago
Jeny Minguel Miss Curaçao Holland 2022 rumbo ‘Miss Petit World 2023’
-
Lokal6 days ago
TARIFA DI GASOLIN I DIESEL TA BAHA, ELEKTRISIDAT I AWA TA SUBI LEVEMENTE


text:
ORANJESTAD – Minister President Evelyn Wever-Croes a informa cu 8 juni 2020 ta cuminsa cu e proceso pa busca un operador nobo pa e referina of inversionista cu kier haci otro inversion. E notificacion publico lo wordo publica 8 di juni 2020 den corantnan local y internacional, y websitenan na Merca y na Europa.
Gobierno di Aruba y RdA ta bay cana 2 proceso di “request for expression of interest” (REOI) parew:
1. REOI-1: ta pidi interesadonan pa expresa nan interes den reapertura di refineria of industria relaciona cu refineria y energia, por ehempel LNG, facilidadnan petroquimico, energia alternativo.
2. REOI-2: ta pidi interesadonan pa expresa nan interes den cualkier otro tipo di desaroyo (“vervangende industrie”), cu ta genera cupo di empleo y desaroyo economico similar na e refineria.
Den e notificacion publico Gobierno di Aruba y RdA ta stipula e exigencianan claramente:
– E actividadnan nobo mester genera cupo di empleo y desaroyo economico significante
– E actividadnan mester cumpli cu reglanan medio ambiental
– E actividadnan mester cumpli cu e maneho di Reino riba tereno di relacionnan exterior y e maneho di OFAC
Interesadonan tin cu download e formularionan cu ta disponible na www.government.aw y eynan lo haya mas instruccion pa cu entrega na notario. Notario ta encarga cu e proceso di entregamento, y lo mantene esaki confidencial te na momento di e deadline. Esaki ta pa garantisa e transparencia den e proceso.
E proceso lo ta como lo siguiente:
E notificacion publico lo wordo publica dia 8 di juni 2020 y tur interesado tin 6 siman pa reacciona y entrega nan oferta. E fecha ultimo pa entrega esaki pues ta dia 17 di juli 2020.
Na e momento ey ta cuminsa e proceso di evaluacion, cu lo dura 4 siman. Pues pa dia 14 di augustus 2020 lo anuncia e resultado di e procedura di expresion di interes.
E structura pa maneha e proceso aki ta como lo siguiente:
Lo tin un comision directiva, consistiendo di Minister encarga cu energia, cu lo institui un comision consehero. Minister ta encarga cu mantene comunicacion cu Parlamento, y lo ricibi na final un proposicion di e comision consehero.
E comision consehero lo ta esun cu lo ehecuta e proceso di expresion di interes, lo evalua tur e ofertanan, pa prepara un conseho pa e minister. E comision aki lo wordo lidera pa un representante di RdA, y lo wordo asisti pa conseheronan riba e area di refineria, finansas, medio ambiente y huridico. Gobierno lo haci uzo tambe di conseheronan internacional, caminda cu ta necesario.
Lo tin un comision di sosten, consistiendo di hefenan di departamento huridico, departamento di medio ambiente, departamento di inspeccion tecnico, departamento di infrastructura, departamento di asuntonan economico y departamento di impuesto. E comision aki lo duna conseho riba e ofertanan y e proposicion di e comision consehero.
E proceso aki ta un proceso transparente cu ta garantisa e integridad den e proceso, y ta cumpli cu palabracionnan haci den e acuerdo di coalicion. Gobierno di Aruba tin tur confiansa cu e procedura aki lo brinda e miho alternativa pa Aruba. Den dos pa tres luna mester tin mas claridad. Gobierno di Aruba y RdA cu esaki ta cuminsa e proceso di destaho publico.